title: Douglas D-558-1 Skystreak

text: Douglas Skystreak (Douglas D-558-1, D-558-1) on Douglas Aircraft Company-yhtiön suunnittelema ja valmistama yhdysvaltalainen koekone, joka ei liittynyt kuuluisaan X-sarjaan (X=Experimental). Skystreakin voimanlähde oli suihkumoottori, joita koneessa oli yksi. Niin kutsutusti suorasiipinen kokeilulentokone saavutti P-80:n jälkeen seuraavan, 1 000 km/h ylittäneen nopeusennätyksen, nopeudella 1 031,178 km/h. Nopeusennätyksen teki T.F. Caldwell päivämäärällä 20. elokuuta 1947. Lisäksi M.E. Carl saavutti 1 047,536 km/h 25. elokuuta 1947. Tämän koneen seuraaja, D-558-2, Skyrocket rikkoi 2 Machin nopeuden.


title: Douglas D-558-1 Skystreak

text: Douglas Skystreakiin liittyvä työstö alkoi Ed Heinemannin johdolla heti toisen maailmansodan jälkeen. Koneesta tuli suorasiipinen, kuten myös oli Lockheed P-80, sillä siinä ei oltu huomioitu esim. Alexander Lippischin, eikä esim. Me-262:n työn tuloksia.


title: Douglas D-558-1 Skystreak

text: Konetyypin lentokokeita toteutettiin Murocin eli nykyisen Edwardsin lentotukikohdasta.


title: Beninin musiikki

text: Beninin musiikki on ollut tärkeä osa afrikkalaista musiikkia. Benin on tuottanut erään mantereen suurimmista tähdistä Angélique Kidjon. Itsenäisyyden jälkeen maa on ollut musiikin elinvoimainen ja innovatiivinen koti, jossa natiivi kansanmusiikki yhdistyy ghanalaiseen highlifeen, ranskalaiseen kabareehen, amerikkalaiseen rockiin, funkiin ja souliin, sekä kongolaiseen rumbaan. Maassa on myös runsaasti erilaisia etnomusikologisia perinteitä.


title: Beninin musiikki

text: Beninin kansallishymni otettiin käyttöön vuonna 1960. "L’Aube Nouvelle" (Uusi aamunkoitto), jonka sävelsi Gilbert Jean Dagnon. Gangbe brass band on kansainvälisesti huomattava Beniniläinen yhtye.


title: Beninin musiikki

text: Suurin osa Beninin 11 miljoonasta asukkaasta elää etelässä. Väestössä in noin 42 etnistä ryhmää. Näitä ovat rannikon väestön jorubat, jotka muuttivat nykyisestä Nigeriasta 1100-luvulla. Maan etelä- ja keskiosissa ovat fonit Abomeyn seudulla. Mina, Xueda ja Aja ovat peräisin nykyisestä Togosta.


title: Beninin musiikki

text: Pohjoisen kansoja ovat Dendit, jotka tulivat nykyisestä Malista 15 000-luvulla. Bariba ja Fula -kansat ovat koillisessa ja Betammaribet ja Sombat Atacoran alueela.


title: Beninin musiikki

text:
Vuonna 1972 tuli valtaan Kerekoun hallitus, joka toi vireille ulkonaliikkumiskieltoja ja muita toimenpiteitä, jotka estivät musiikillista ilmaisua. Kerekou kannusti alkuperäiskansojen kansanmusiikkia. Jotkut muusikot, kuten Tohon Stan, omaksuivat kansanmusiikin tyylejä valtavirran yleisöille kotimaassa ja ulkomailla, mukaan lukien tchinkoumé, hautajaismusiikin, jota soitetaan käyttämällä vesirumpuja, ja jota sovellettiin osaksi tchink-järjestelmän musiikkia.
Sagbohan Danialou, on toinen multi-instrumentalisti Porto-Novossa, joka on erittäin vaikutusvaltainen muusikko, joka muunsi populaarimusiikkiin perinteisiä vodounin uskonnollisia rytmejä, kuten kakagbota .


title: Beninin musiikki

text: Ignacio Blazio Osho oli ehkä kaikkein vaikutusvaltaisin muusikko itsenäisyyden jälkeisenä aikana, kuten myös Pedro Gnonnas y sus Panchot, Les Volcans ja Abomeyn Picoby Bändi. Pedro tuotti laulun Feso Jaiye, josta tuli hitti ja jota monet bändit esittivät Afrikan urheilumaaottelussa vuonna 1973.


title: Beninin musiikki

text: Nel Oliver, joka debytoi Ranskassa vuonna 1976, lainaa elementtejä eri puolilta Afrikkaa ja Yhdysvaltoja ja luo "Afro-akpala-funkia".


title: Beninin musiikki

text: "Tout Puissant" toiminut orchestreVaikutusvaltainen orkesteri Poly-Rythmo on edelleen tuttu nimi Cotonoussa ja eräs Afrikan tuottelimpia, jolla on yli 50 LP:tä, satoja 45:ta ja CD uudelleenäänitteitä työstään. He ovat kiertäneet sekä Euroopassa, että Yhdysvalloissa. "New York Timesin "konsertiarvostelijan mukaan orkesteri "kuuluu hyvin lyhyeeseen luetteloon maailman parhaista funk-bändeistä."


title: Beninin musiikki

text: Beniniläinen kitaristi Lionel Loueke on eräs tärkeimmistä nuorten jazzmuusikoiden vaikutteiden antajista, joka yhdistää afrikkalaisia vaikutteita. Loueke asuu tällä hetkellä New Yorkissa ja on jäsen Herbie Hancockin bändissä.


title: Beninin musiikki

text: Wilfrid Houwanou on Beniniläinen laulaja-lauluntekijä, joka on tunnettu nimellä "LAKESHIA" (aiemmin Lakeshia Slo).


title: Beninin musiikki

text: Zeynab Ouloukèmi Habib, joka on syntynyt Abidjanissa vuonna 1975, on antanut konsertteja eri puolilla Afrikkaa ja voitti Kora-Palkinnon "Paras Länsi-Afrikkalainen naistaiteilija" vuonna 2005. Hän julkaisi ensimmäisen albuminsa nimellä "Intori" vuonna 2001, toisen albumin "D 'un endroit à l'autre "vuonna 2004, ja kolmannen albumin "Olukèmi" vuonna 2011.


title: Beninin musiikki

text: Gangbé Brass Band, Cotonousta jatkoi kehitystä, jossa muunnetaan perinteistä Vodou -musiikkia, yhdistämällä se jazziin ja brass band -perinteisiin. Gangbe on julkaissut neljä albumia: Gangbe (1998), Togbe (2001), Whendo (2004) ja Assiko (2008), ja matkustaa laajasti Euroopassa ja Pohjois-Amerikassa.


title: Beninin musiikki

text: Viime vuosisadan viimeisinä vuosikymmeninä näkyi useita muita kehityskulkuja, muun muassa Jamaikalta tuodun reggaen, jonka nosti esiin Yaya Yaovi.


title: Beninin musiikki

text: Beniniläisen hip hopin ja R ' n ' b:n suosituimmat artistit ovat Swaggeraux ja Swaggereuse Republic, Zeynab, Kuningas Jerry Bee a.k.a. Kerekou De Showbiz, Yvan, Nila, Secteur Trema, Dibi Dobo, Pépé Oleka, Kuamy Mensah, Afafa, Diamant Noir, Cotono City Crew, Ardiess, H2O, Dhalai-k, Kaysee Montejàno, LKS-Clan, Kaizah, Esprit Neg, Nasty Nesta, Mister Blaaz, Self Made Men, B-Syd, DAC, K-libr Volkaniq, Méthod X, Enod, Duce, Roccah, Jay Killah, Polo Orisha, Mutant, Adinon, Jupiter, 3K6, Kemtaan, 3 Game, CTN Heroes, Cyano-Gêne, ADN, 3e Monarchie, WP Baba Djèdjè, Orpair, Big C, Young J, Marshall Cyano, Wilf Enighma, Sam, Radama Z, Shinnin, E-ray, Cruiz AG, Sam Seed, Inox, BMG Yari, Fool' Faya, Mamba Noir, Beezy Baby, Eric le blanc, Assane Sas, Vision, All Baxx, Moona, Sakpata Boy, Trust Infinity Crew, Riacemau.


title: Beninin musiikki

text: Benin on myös zouk muusikoiden, kuten Richard Flash, Martin Hod, ja Miss Espoir koti.


title: Kodin ja koulun yhteistyö

text: Kodin ja koulun yhteistyö tarkoittaa koulun ja oppilaan huoltajien välistä yhteistyösuhdetta, jonka avulla edistetään oppilaan koulunkäyntiä. Opetuksen järjestäjä on vastuussa yhteistyön edellytysten luomisesta sekä siitä, että huoltajat saavat tietoa lastensa oppimisesta ja yleisestä koulutyöstä. Kodin ja koulun yhteistyön yleisimpiä muotoja ovat mm. vanhempainillat ja arviointikeskustelut sekä tiedottaminen Wilman ja sähköpostin avulla. Huoltajien kanssa keskustellaan esimerkiksi oppimiseen liittyvistä tavoitteista, arvioinnista, työtavoista sekä lukuvuoden yleisestä kulusta. Myös koulun oppilaiden vanhempien keskinäiselle vuorovaikutukselle luodaan mahdollisuuksia esim. vanhempainyhdistystoiminnan ja eri tapahtumien kautta. Kodin ja koulun yhteistyö korostuu muutosvaiheissa, esim. oppilaan aloittaessa koulun tai opettajan vaihtuessa.


title: Gloster-Whittle E. 28/39

text: Gloster-Whittle E.28/39 on ensimmäinen brittiläinen suihkuhävittäjän prototyyppi. Konetyyppi kykeni alkuun saavuttamaan vain 660 km/h nopeuden. Koneen innovatiivisuus ei rajoittunut vain yksinomaan suihkumoottoriin. Laskutelineen järjestely oli myös sekin uutta. Siinä nokkapyörä korvasi perinteisen kannuspyörään pohjautuvan järjestelyn. Siipirakenne oli perinteinen elliptinen eli sekä johto- että jättöreunalta kaareva siipi.


title: Gloster-Whittle E. 28/39

text: E.28/39:n suunnittelusta vastasivat Gloster Aircraft Company ja Royal Aircraft Establishment (RAE) -tutkimuslaitoksen aerodynamiikan osasto Farnborough’ssa. Koneen pääsuunnittelija oli Glosterin George Carter, ja kehitystyö tapahtui läheisessä yhteistyössä voimalaitteiden suunnittelusta vastanneen Power Jets -yhtiön Frank Whittlen kanssa. Prototyyppi W4041:n tuotanto alkoi Glosterin Brockworthin tehtaalla, mutta siirrettiin koneen rakentamisen loppuvaiheella Cheltenhamissa sijainneelle Regent Motorsin tehtaalle ilmapommituksissa tuhoutumisen riskin pienentämiseksi.


title: Gloster-Whittle E. 28/39

text: Koneita valmistettiin kaksi kappaletta, jotka olivat W4041/G ja W4046. Ensimmäinen prototyyppi teki ensilentonsa 15. toukokuuta 1941 ja toinen 1. maaliskuuta 1943. Ensimmäisen prototyypin rekisteritunnuksen viimeinen G-kirjain viittasi koneen salaiseen luonteeseen. Kone suojattiin katseilta pressupeitolla lentojensa välillä. Myöhemmin valmistunut W4046 tuhoutui 30. heinäkuuta 1943 sattuneessa onnettomuudessa, kun sen siivekkeet juuttuivat. Lentäjä pelastui laskuvarjolla.


title: Gloster-Whittle E. 28/39

text: W4041/G on ollut vuodesta 1946 esillä Lontoon Science Museumissa.


title: Gloster-Whittle E. 28/39

text: E. 28/39 -ohjelmalla oli merkittävä rooli ensimmäisen sarjatuotantoon edenneen brittiläisen suihkuhävittäjä, Gloster Meteorin, kehityksessä. E. 28/39:ää käytettiin pitkälti Meteorin voimalaitteen koealustana.


title: Pekka Niskanen (taiteilija)

text: Pekka Niskanen (s. 1961) on kuvataiteilija, joka työskentelee nykytaiteen kentällä myös kuraattorina ja opettajana.


title: Pekka Niskanen (taiteilija)

text: Niskanen väitteli kuvataiteen tohtoriksi 2014. Hänen väitöskirjansa otsikko on "Taide identiteettien politiikan rakentajana".


title: Pekka Niskanen (taiteilija)

text: Niskasen teoksia on Helsingin taidemuseon ja Nykytaiteenmuseo Kiasman kokoelmissa. Videoteoksia on esitetty muun muassa New Yorkin White Box -galleriassa vuonna 2004 ja Galleria Hippolytessä 2014. Hän on lavastanut ja puvustanut vuonna 2005 Rigoletton Göteborgin oopperaan.


title: Pekka Niskanen (taiteilija)

text: Niskasen lyhytelokuva "Minä ja La Tourette" (2015) on saanut rahoitusta usealta taholta: Oskar Öflundin säätiö, Taike, Helsingin kulttuurikeskus, VISEK Visuaalisen taiteen edistämiskeskus, AVEK - Audiovisuaalisen Viestintäkulttuurin Edistämiskeskus. "Kadonneen kuvion" rahoittajia olivat AVEK - Audiovisuaalisen Viestintäkulttuurin Edistämiskeskus/ Veli Granö ja VISEK Visuaalisen taiteen edistämiskeskus. Pitkän dokumentin "Virtuaalisen sodan" (2012) rahoittivat AVEK - Audiovisuaalisen Viestintäkulttuurin Edistämiskeskus, Suomen elokuvasäätiö SES ja Yleisradio / TV 1. Se on esitetty Ylen Dokumenttiprojektissa..


title: Luettelo Formula 1 -sarjan paalupaikkaennätyksistä

text: Tämä on luettelo Formula 1 -sarjan osakilpailuissa paalupaikan ajaneista kuljettajista ja valmistajista. Nuorin paalupaikalle ajanut kuljettaja on Sebastian Vettel (21 vuoden ja 78 päivän ikäisenä kaudella ) ja vanhin Giuseppe Farina (47 vuotta ja 49 päivää kaudella ). Ainoastaan kolme kuljettajaa ovat ajaneet yli 60 paalupaikkaa (Lewis Hamilton, Michael Schumacher ja Ayrton Senna). Kuljettajista Sennan 65 paalupaikan ennätys pysyi rikkomattomana kauden San Marinon osakilpailusta aina kauden San Marinon osakilpailuun, jossa Schumacher ajoi 66.paalupaikkansa. Schumacherin 68 paalupaikan ennätys oli voimassa kauden 2006 Ranskan osakilpailusta kauteen asti, jolloin Hamilton ajoi uransa 69.paalupaikan Italian osakilpailussa. Viimeisin tulokaskuljettajan ajama paalupaikka on kaudelta , jolloin vuoden 2009 GP2-mestari Nico Hülkenberg sai ajopaikan Williamsilta ja ajoi Brasilian osakilpailussa paalupaikan.


text: Joskus paalupaikan ajanut kuljettaja on menettänyt paalupaikkamerkintänsä tuomaristolta saatujen tai autonosien vaihdosta aiheutuneiden rangaistusten vuoksi. Esimerkiksi kaudella Lewis Hamilton menetti paalupaikkansa Pastor Maldonadolle Espanjan osakilpailussa, koska Hamiltonin auto pysähtyi radan varteen aika-ajon päätteeksi eikä autossa ollut enää riittävästi polttoainetta, minkä seurauksena tuomaristo hylkäsi suorituksen. Samalla kaudella Michael Schumacher menetti paalupaikkansa Mark Webberille Monacon osakilpailussa, koska Schumacher aiheutti Espanjan osakilpailussa kolaritilanteita ja sai viiden lähtöruudun rangaistuksen Monacoon.


text: Tilastot on päivitetty Abu Dhabin GP 2018 jälkeen.


title: 12 vuotta orjana

text: 12 vuotta orjana on yhdysvaltalaisen Solomon Northupin vuonna 1853 julkaistu muistelmateos, johon perustuva elokuva "12 Years a Slave" voitti vuonna 2014 parhaan elokuvan Oscar-palkinnon. Kirjassaan Northup kertoo, kuinka hänet siepattiin ja myytiin orjaksi Yhdysvalloissa 1840-luvulla. Northup vietti orjuudessa 12 vuotta, kunnes hän pääsi vapaaksi ja pystyi palaamaan perheensä pariin.


title: Rintamanaisten Liitto

text: Rintamanaisten Liitto perustettiin 21. syyskuuta 1980 yhdistämään viiden rintamaisten liiton toiminnan. 2011 Rintamanaisten liittoon kuului kaksikymmentäkaksi paikallista tai alueellista yhdistystä sekä yhdeksän jo purkautuneiden rintamanaisyhdistysten toimintaa jatkanutta kerhoa. Kerhojen jäsenet olivat liittyneet Rintamanaistan Liittoon henkilöjäseninä. Kaikkiaan 2011 henkilöjäseniä ja jäsenyhdistysten jäseniä oli vuonna 2011 noin 2700. He olivat toimineet talvisodan, jatkosodan ja Lapin sodan aikana sotatoimialueilla ja rintamilla hoito-, huolto-ä, viesti-, valvonta-, toimisto- ja siivoustehtävissä lottina, sairaanhoitajina, apusisarina sekä työkomennuksen saaneina.


title: Rintamanaisten Liitto

text: Rintamanaisten Liitto lakkautettiin 6.maaliskuuta 2013, kun jäsenten ikä kävi korkeaksi. Se oli ollut myös Naisten Valmiusliiton jäsenyhteisö.


title: Sporadinen E

text: Sporadinen E on radiosää, mikä toteutuu silloin, kun ilmakehän E-kerrokseen auringonpilkkumaksimin aikaan tavanomaisen auringonpilkkutihentymän ylittävä kerros. Tämä satunainen ilmakehän E-kerroksen auringonpilkkujen runsaus aiheuttaa E-kerroksen satunnaisen auringonpilkkurunsauden mukaisen parantuneen mahdollisuuden vastaanottaa tavanomaista kauempaa radioaaltoja mm. DX-kuuntelussa


title: R.Smg. Ascianghi

text: R. Smg. Ascianghi oli Italian kuninkaallisen laivaston vuonna 1937 vesillelaskettu Adua-luokan sukellusvene, joka palveli toisessa maailmansodassa.


title: R.Smg. Ascianghi

text: Alus tilattiin OTO:n Muggianon telakalta, missä köli laskettiin 20. tammikuuta 1937. Alus laskettiin vesille 5. heinäkuuta ja luovutettiin laivastolle 25. maaliskuuta 1938.


title: R.Smg. Ascianghi

text: Italian liittyessä sotaan 10. kesäkuuta 1940 alus kuului La Speziaan sijoitettuun I sukellusveneosaston 15. laivueeseen, mutta sen palveluspaikkana oli Cagliari Sardiniassa. Alus lähti Cagliarista ensimmäiselle sodanajan partiomatkalleen 20. kesäkuuta Baleaarien alueelle päällikkönään Ugo Gelli. Aluksen miehistö havaitsi 22. kesäkuuta suuren aseistetun aluksen, jota kohden se laukaisu neljän torpedon sarjan. Torpedot eivät osuneet, jolloin sukellusvene jatkoi hyökkäystä avaamalla tulen kansitykillä. Joitakin kranaatteja osui kohteeseen, mutta ilman näkyvää tulosta. Vastustan tarkka tykkituli pakotti sukellusveneen pinnan alle. Alus palasi Cagliariin 28. kesäkuuta.


title: R.Smg. Ascianghi

text: Alus teki joitakin tuloksettomia partiomatkoja Välimerellä. Aluksen päälliköksi tuli 21. syyskuuta Olinto Di Serio. Alus oli 20.-24. elokuuta 1941 partiomatkalla Beirutin edustalla, kun se upotti puolalaisen tankkerin "Antarin".


title: R.Smg. Ascianghi

text: Aluksen partiomatkat jatkuivat ja sen päällikkyyden vastaanotti hetkeksi Rodolfo Bombig ja sitten Rino Erler, jonka ensimmäinen partiomatka aluksella oli marraskuussa 1942. Matkalla alus kuljetti 20 tonnia ampumatarvikkeita Messinasta Tobrukiin, jolloin se 3. marraskuuta pelasti merestä 20 saksalaista lentäjää. Aluksen seuraava matka oli jo 11.-16. marraskuuta Algerian rannikolla, jolloin se hyökkäsi 15. marraskuuta Bougienlahdella torpedoin pientä laivasto-osastoa vastaan. Hyökkäyksessä upposi miinalaiva "HMS Algerine".


title: R.Smg. Ascianghi

text: Aluksen ollessa 2. maaliskuuta 1943 partiomatkalla Syrtinlahdella miehistö havaitsi suuren saattueen, jota vastaan hyökättiin. Torpedojen laukaisun jälkeen alus joutui väistämään päälle ajavaa alusta ja tekemään hätäsukelluksen. Muutamaa sekuntia myöhemmin miehistö kuuli kaksi voimakasta räjähdystä, mutta sodanjälkeen julkaistuissa brittiläisissä lähteissä osumia ei todenneta. Partiomatkalta palannut alus siirrettiin telakalle huoltoon.


title: R.Smg. Ascianghi

text: Aluksen päällikkyyden vastaanotti Mario Fiorini. Alus lähti ensimmäiselle partiomatkalleen Napolista yhdessä kahden muun aluksen kanssa Sisilian eteläpuolelle uuden päällikön alaisuudessa 16. heinäkuuta. Osaston tehtävänä oli häiritä liittoutuneiden maihinnousua Sisiliaan. Aluksen miehistö havaitsi iltapäivällä 23. heinäkuuta laivasto-osaston. Alus siirtyi hyökkäysasemaan ja laukaisi kaksi torpedoa. Sukellusvene joutui hyökkäyksensä jälkeen hävittäjien hyökkäyksen maaliksi, mikä aiheutti pahoja vaurioita ja useita vuotoja. Maksimisyvyyden saavutettuaan aluksen päällikkö päätti nousta pintaan jatkaakseen taistelua siellä. Pintaan noussut alus joutui välittömästi "HMS Laforeyn" ja "HMS Eclipsen" tykistötuleen, joka esti sukellusveneen miehistön toiminnan.


title: R.Smg. Ascianghi

text: Sukellusvene upposi muutamassa minuutissa vieden mukanaan 23 miehistönjäsentä. Brittialukset poimivat merestä 27. "Ascianghi" oli tehnyt sodan aikana 22 partiomatkaa ja yhden huoltokuljetuksen sekä 24 erilaista siirtoa. Yhteensä aluksella oli purjehdittu 28 923 merimailia.


title: Hidalgon piirikunta (Texas)

text: Hidalgon piirikunta () on Yhdysvaltojen Texasin osavaltiossa sijaitseva piirikunta. Sen väkiluku oli 774 769 vuonna 2010 ja sen pinta-ala on 4 100 neliökilometriä. Hidalgon suurin kaupunki on McAllen ja sen hallintokeskus on Edinburg.


title: Hidalgon piirikunta (Texas)

text: Hidalgon piirikunta perustettiin 1852 ja se sai nimensä pappi Miguel Hidalgo y Costillalta.


title: Hidalgon piirikunta (Texas)

text: Yhdysvaltain väestönlaskentaviraston mukaan alueen pinta-ala on 4 100 km². Pinta-alasta on 4 069 km² maata ja 31 km² vettä. Veden osuus on 0,8 prosenttia.


title: Durant

text: Durant voi tarkoittaa seuraavia:


title: Itselääkitys

text: Itselääkitys tarkoittaa lääkkeen tai päihteiden käyttöä itse annostellen henkisiin tai fyysisiin vaivoihin ilman lääkärin määräystä ja valvontaa. Esimerkiksi alkoholijuomat ovat yleinen ahdistuksen ja masennuksen itselääkitsemisessä käytetty päihde.


title: Itselääkitys

text: Vuonna 1985 Harvard Medical Schoolin psykiatrin professorin Edward Khantzianin esittämässä itselääkityksen hypoteesissa esitetään että päihdeaddiktio saattaisi johtua itselääkityksestä. Hypoteesi selittää miksi jotkut tulevat päihteistä riippuvaisiksi ja miksi päihde vetoaa henkilöön niin voimakkaasti. Hypoteesin mukaan haavoittuvaiset yksilöt kokeilevat eri päihteitä, joista he löytävät sellaisia jotka helpottavat heidän kivuliaita tunnetilojaan.. Hypoteesiä on päivitetty vuonna 1997. Itselääkityksen hypoteesi perustuu siihen että kärsimys on päihdeaddiktion ajuri. Itselääkitystä on tutkittu muiden muassa skitsofreenikoilla, joilla esiintyy päihteiden väärinkäyttöä.


title: Itselääkitys

text: Vuonna 2005 on tutkimuksessa löydetty että mielenterveysongelmien itselääkitys viimeisten 30 vuorokauden aikana liittyy mielenterveyspalveluiden riittämättömyyteen viimeisen vuoden aikana.


title: Itselääkitys

text: Bostonin yliopiston tutkimuksessa vuodelta 2016 löydettiin, että 87 prosenttia heistä jotka käyttivät laittomia huumausaineita, väärinkäyttivät reseptilääkkeitä tai käyttivät raskaasti alkoholia kärsivät kroonisesta kivusta. Lisäksi 79 prosenttia alkoholin riskikäyttäjistä käyttivät alkoholia kivunhallintaan.


title: Itselääkitys

text: Tupakoitsijat saattavat käyttää nikotiinia mielialahäiriöiden, kuten masennuksen ja ahdistuneisuuden sekä myös ärsyyntyneisyyden, itselääkitykseen. Skitsofreenikoiden huomattavan korostunutta nikotiinin käyttöä on tutkittu itselääkityksen hypoteesin kautta, ja sille on löydetty mekanismi vuonna 2017.


title: Itselääkitys

text: Viimeaikaiset tutkimukset ovat osoittaneet että opioideilla on masennusta lievittävä vaikutus, sillä aivojen opioidijärjestelmän (endorfiinit jne.) on löydetty olevan osallisena mielialan säätelyssä. Opioidien on viime aikoina todettu tehoavan hoitoresistenttinä pidettyyn masennukseen. Opioidikipulääkkeitä väärinkäyttävillä on 3,1-kertainen riski olla masentuneita ja masentuneilla on 2,8-kertainen riski käyttää opioideja.


title: Itselääkitys

text: Huonot lapsuuden kokemukset ennustavat päihderiippuvuutta aikuisuudessa. ACE-pisteillä (Adverse Childhood Experience) mitattuna alkoholismi aikuisuudessa on viisi kertaa todennäköisempää kun ACE-pisteitä on viisi verrattuna nollaan ja 46-kertainen todennäköisyys suonensisäiseen huumeidenkäyttöön kun ACE-pisteitä on neljä tai enemmän.


title: Betet

text: Betet ovat kru-kieltä puhuva kansa Norsunluurannikon lounaisosassa. He asuvat Sassandra- ja Bandamajokien keskijuoksun välisellä alueella. Betejä on 2,6 miljoonaa henkeä.


title: Betet

text: Betejen uskotaan saapuneen lännestä nykyisen Liberian alueelta. He ovat trooppisen sademetsävyöhykkeen kanta-asukkaita.


title: Betet

text: Perinteisiä elinkeinoja ovat metsästys ja keräily, joiden lisäksi harjoitettiin kaskiviljelyä. Tärkeimmät viljelykasvit olivat jamssi, bataatti, maissi ja banaani. Djulien kanssa käydyn vaihdon välineenä toimivat kolapähkinät. Siirtomaa-aikana kehittyi kaakaon ja kahvin plantaasiviljely, joka tuhosi perinteisen elintavan. Käsityöammatteja ovat metallityöt, savenvalanta ja puunveisto.


title: Betet

text: Asumukset ovat etupäässä nelikulmaisia taloja, joissa on oljella peitetty harjakatto. Miehet pitävät tunikamaista paitaa tai toogamaisia kankaita, naiset lanteiden ympärille kiedottavia hameita. Erilaiset korut ja arpikoristelut ovat yleisiä.


title: Betet

text: Perinteinen yhteiskunta perustuu suurperheisiin, suku- ja kyläyhteisöihin ja ikäryhmiin. Avioliitto on virilokaalinen ja polygynia on yleistä. Sukulaisuussuhteet ovat patrilineaarisia.


title: Betet

text: Betet harjoittavat perinteistä uskontoa, johon kuuluu luonnonvoimien ja esi-isien palvontaa sekä taikuutta. Osa kansasta on katolisia. Synkretistiset uskomukset ovat yleisiä. Beteillä on 1900-luvulla luotu kuvakirjoitusjärjestelmä, jonka käyttö on vähäistä.


title: Riversiden piirikunta

text: Riversiden piirikunta () on Yhdysvaltojen Kalifornian osavaltiossa sijaitseva piirikunta. Sen väkiluku oli 2 189 641 vuonna 2010 ja sen pinta-ala on 18 910 neliökilometriä. Piirikunnan suurin kaupunki Riverside on myös sen hallintokeskus.


title: Riversiden piirikunta

text: Riversiden piirikunta perustettiin 9. toukokuuta 1893. Alueet olivat aiemmin kuuluneet San Bernardinon ja San Diegon piirikunnille.


title: Vaguja

text: Vaguja on kylä Märjamaan kunnassa Virossa. Ennen vuoden 2017 kuntauudistusta se kuului Vigalaan. Vuonna 2011 kylässä oli 15 asukasta.


title: Colfaxin piirikunta (New Mexico)

text: Colfaxin piirikunta () on Yhdysvaltojen New Mexicon osavaltiossa sijaitseva piirikunta. Sen väkiluku oli 13 760 vuonna 2010 ja sen pinta-ala on 9 759 neliökilometriä. Harrisin suurin kaupunki Raton on myös piirikunnan hallintokeskus.


title: Colfaxin piirikunta (New Mexico)

text: Colfaxin piirikunta perustettiin 1869 ja se sai nimensä varapresidentti Schuyler Colfaxilta, joka oli virassa Ulysses S. Grantin hallinnon aikana.


title: Curryn piirikunta (New Mexico)

text: Curryn piirikunta () on Yhdysvaltojen New Mexicon osavaltiossa sijaitseva piirikunta. Sen väkiluku oli 48 376. vuonna 2010 ja sen pinta-ala Piirikunnan pinta-ala on 3 647 neliökilometriä. Curryn suurin kaupunki Clovis on myös piirikunnan hallintokeskus.


title: Telluuritrioksidi

text: Telluuritrioksidi eli telluuri(VI)oksidi (TeO) on telluurin ja hapen muodostama epäorgaaninen molekyyliyhdiste.


title: Telluuritrioksidi

text: Telluuritrioksidilla on kaksi kidemuotoa eli se on polymorfista. Kidemuodoista α-muoto on väriltään oranssinkeltaista ja sen kiderakenne muistuttaa rauta(III)fluoridin rakennetta. Tämä kidemuoto muuntuu rombedriseksi harmaaksi β-muodoksi kuumennettaessa hapen ja rikkihapon läsnä ollessa 350 °C:n lämpötilaan. Tämä kidemuoto on rakenteeltaan todennäköisesti polymeeri.


title: Telluuritrioksidi

text: Telluuritrioksidi on veteen liukenematonta, mutta liukenee emäksiin muodostaen telluraattisuoloja. Voimakkaasti kuumennettaessa yhdiste hajoaa telluuridioksidiksi. Yhdisteen α-muoto on vahva hapetin ja reagoi useiden metallien kanssa, mutta β-muoto ei ole yhtä reaktiivinen. Telluuritrioksidin α-muotoa voidaan valmistaa kuumentamalla telluurihappoa 300–360 °C:n lämpötilaan.


title: Luettelo Suomen suuriruhtinaskunnan ajan kenraaleista

text: Tämä on luettelo Suomen suuriruhtinaskunnan alamaisista, jotka saavuttivat kenraalin arvon Venäjän keisarillisissa joukoissa. Luettelossa on suomalaisia, sukujuuriltaan suomalaisia sekä Suomen aateliin merkittyjä venäläisiä henkilöitä.


title: Doña Anan piirikunta

text: Doña Anan piirikunta () on Yhdysvaltojen New Mexicon osavaltiossa sijaitseva piirikunta. Sen väkiluku oli 209 233 vuonna 2010 ja sen pinta-ala on 9 878 neliökilometriä. Doña Anan suurin kaupunki Las Cruces on myös piirikunnan hallintokeskus.


title: Doña Anan piirikunta

text: Doña Anan piirikunta perustettiin 1852 ja se sai nimensä Doña Ana Robledolta, joka kuoli alueella 1680, yrittäessään paeta suurta pueblokapinaa.


title: Harrisin piirikunta

text: Harrisin piirikunta () on kahden yhdysvaltalaisen piirikunnan nimi:


title: Gaby Hoffmann

text: Gaby Hoffmann (o.s. Hauke, syntynyt Berliinissä) tunnetaan parhaiten heavy metal -yhtye Acceptin managerina ja sanoittajana nimimerkillä Deaffy.


title: Gaby Hoffmann

text: Gaby Hoffmann on yksi harvoista naismanagereista metallimusiikissa. Accept palkkasi Gaby Hauken manageriksi vuonna 1981 "Breaker"-albumin julkaisun jälkeen. Hauke järjesti samana vuonna Acceptin ensimmäisen isomman kiertueen, kun yhtye esiintyi Judas Priestin World Wide Blitz -kiertueen lämmittely-yhtyeenä. Acceptin kitaristi Wolf Hoffmann on sanonut, että Gaby Hoffmann on näkymätön taustavoima ja kuudes jäsen, joka ohjaa yhtyeen toimintaa. Gaby Hoffmann on auttanut yhtyettä muun muassa lavaesiintymisen kehittämisessä aina vaatetuksesta lavalla liikkumiseen.


title: Gaby Hoffmann

text: Hauke auttoi Don Dokkenia tekemään demon Michael Wagenerin kanssa vuonna 1981. Yhteistyön myötä Dokken sai levytyssopimuksen, joka johti lopulta Dokkenin esikoisalbumiin "Breaking the Chains". Acceptin laulajan Udo Dirkschneiderin erottua yhtyeestä vuonna 1987 Gaby Hauke jatkoi molempien yhtyeiden managerina.


title: Gaby Hoffmann

text: Hauke alkoi auttamaan Acceptia sanoittamisessa vuonna 1982 nimimerkillä Deaffy. Deaffyn henkilöllisyys pysyi salassa pitkään Gaby Hoffmannin omasta tahdosta. Hän kertoi haastattelussa, ettei häntä haitannut työskennellä salanimellä, koska hän oli aina nimenomaan halunnut pysyä taustalla, eikä olisi itse paljastanut osuuttaan, ellei se olisi tullut ilmi. Deaffy on vuoden 1982 "Restless and Wild" -albumilla merkitty muutaman kappaleen sanoittajaksi. Sen jälkeen hänestä tuli yhtyeen pääasiallinen sanoittaja, ja instrumentaaleja lukuun ottamatta hänet on merkitty sanoittajaksi kaikkiin kappaleisiin "Balls to the Wallista" (1983) "Death Row’hun" asti (1994). Myös vuonna 1996 ilmestyneellä albumilla "Predator" (1996) hänet on merkitty usean kappaleen sanoittajaksi. Vuoden 2010 paluun jälkeen Acceptin uusi laulaja Mark Tornillo on kirjoittanut sanoitukset, mutta Gaby Hoffmann osallistuu yhä niiden tekemiseen taustalla.


title: Gaby Hoffmann

text: Sanoittamisen lisäksi Gaby Hoffmann on osallistunut Acceptin toimintaan muillakin tavoin. Levyillä hän on ollut ideoimassa kansitaidetta, ja hänet on merkitty kansitaiteen tekijäksi albumeilla "Balls to the Wall", "Metal Heart", "Russian Roulette" ja "Blind Rage".


title: Gaby Hoffmann

text: Acceptin lisäksi Hoffmann on työskennellyt muillekin yhtyeille. U.D.O.n albumille "Mean Machine" hän on ollut tekemässä kansitaidetta ja albumeille "Animal House" ja "Timebomb" sanoituksia nimimerkillä Deaffy. Lisäksi Hoffmann on sanoittanut kappaleen ”All of My Heart” saksalaisen metalliyhtyeen Mad Max vuonna 2008 julkaistulle albumille "Here We Are". Miehensä Wolf Hoffmannin kanssa he ovat tehneet Casanova-yhtyeen kappaleen ”One Of These Days” sen levylle "One Night Stand" (1992).


title: Gaby Hoffmann

text: Wolf Hoffmann ja Gaby Hauke alkoivat seurustella hieman sen jälkeen, kun Haukesta oli tullut Acceptin manageri vuonna 1981. Pariskunta piti suhteen vuosia salassa jopa yhtyeen muilta jäseniltä, koska halusivat varmistaa, ettei suhde vaikuta yhtyeen toimintaan. Managerina Hauke panosti paljon siihen, että kaikki yhtyeen jäsenet saivat tasapuolisen kohtelun. Wolf Hoffmann ja Gaby Hauke menivät naimisiin vuonna 1989.


title: Gaby Hoffmann

text: Hoffmannit jäivät asumaan Yhdysvaltoihin 1980-luvun puolivälissä, kun Accept oli siellä kiertueilla. Pariskunta asui aluksi Vermontissa, mutta muutti myöhemmin Nashvilleen.


title: Harrisin piirikunta (Georgia)

text: Hidalgon piirikunta () on Yhdysvaltojen Georgian osavaltiossa sijaitseva piirikunta. Sen väkiluku oli 33 915 vuonna 2010 ja sen pinta-ala on 1 225 neliökilometriä. Harrisin suurin kaupunki on West Point ja sen hallintokeskus on Hamilton.


title: Markus Myllyniemi

text: Markus Mikael Myllyniemi (s. 16. helmikuuta 1996 Veikkola) on suomalainen poliitikko ja kansalaisaktiivi. Hän on ensimmäisen kauden sosiaalidemokraattinen kunnanvaltuutettu ja valtuustoryhmän puheenjohtaja Kirkkonummella. Poliittisen työnsä ohella Myllyniemi on tullut tunnetuksi työstään paikallisten ympäristönsuojeluhankkeiden hyväksi.


title: Markus Myllyniemi

text: Myllyniemi valittiin vuoden 2017 kuntavaaleissa Kirkkonummen kunnanvaltuustoon kunnan historian nuorimpana henkilönä. Hänen äänimääränsä oli vaaleissa kunnan viidenneksi suurin.


title: Markus Myllyniemi

text: Myllyniemi on asunut koko elämänsä Kirkkonummella Veikkolan kylässä lukuun ottamatta välivuotta, jonka hän vietti Englannissa. Ylioppilaaksi Myllyniemi on valmistunut Ressun lukiosta vuonna 2015. Koulutukseltaan hän on filosofian ylioppilas.


title: Päihdehäiriö

text: Päihdehäiriö (ICD-10 "F10-19 Päihdehäiriöt") on mielenterveyden ja käyttäytymisen häiriöihin kuuluva päihteen aiheuttama häiriö ICD-10-luokituksessa. Pääluokkaan F kuuluessaan päihdehäiriöt lukeutuvat mielenterveyden ja käyttäytymisen häiriöihin. Tarkemmin päihdehäiriöt ovat luokassa F10–F19 ollessaan lääkkeiden ja päihteiden aiheuttamien elimellisten aivo-oireyhtymien ja käyttäytymisen häiriöitä.


title: Päihdehäiriö

text: Yleisimmät päihdehäiriöt liittyvät alkoholiin ja opioideihin. Vuonna 2017 yli 12-vuotiailla yhdysvaltalaisista noin seitsemällä prosentilla oli vuoden aikana päihdehäiriö. Kun päihdehäiriö ilmenee samanaikaisesti vähintään yhden mielenterveyden häiriön kanssa, tällöin puhutaan kaksoisdiagnoosista.


title: Lohtusyöminen

text: Lohtusyöminen on syömistä, jossa henkilö pyrkii ruoalla säätelemään emotionaalista tilaansa. Lohturuoalla tarkoitetaan sellaista ruokaa joka erityisen hyvin sopii lohtusyömiseen. Tällaiset lohturuoat ovat tyypillisesti kaloripitoisia, rasvaisia ja makeita. Esimerkkejä lohturuoista ovat suklaa, jäätelö ja ranskalaiset perunat. Käyttäytymisen muotona lohtusyöminen on naisilla tavallisempaa kuin miehillä.


title: Lohtusyöminen

text: Yhdysvalloissa lohtusyöminen on yhdistetty krooniseen stressiin ja lohtusyöminen on tekijä Yhdysvaltojen lihavuuskriisissä.


title: Lasse Niinimäki

text: Lasse Veikko Niinimäki (28. kesäkuuta 1934 – 16. joulukuuta 2002) oli suomalainen Loimaalla asunut agrologi ja järjestö- ja paikallishistoriasta kirjoittanut kirjailija. Hän toimi myös Loimaan kaupunginvaltuuston puheenjohtajana.


title: Lasse Niinimäki

text: Niinimäki sai Lauri Jäntin säätiön kunniamaininnan vuonna 1986 kirjastaan "Varsinais-Suomen maatalousperinnettä".


title: Mustat númenorilaiset

text: Mustat númenorilaiset olivat númenorilaisia, jotka lankesivat mustaan magiaan ja ikuisen elämän tavoitteluun. Sauronin suu oli yksi heistä, hän pääsi Sauronin oppiin, hänestä tuli mahtava noita ja hän pystyi taikakeinoilla pidentämään elämäänsä.


title: Fianna

text: Fianna on irlantilaisessa mytologiassa kuninkaallinen henkivartiosto, joka koostuu valiosotureista. Sen legendaarisin päällikkö on Finn Mac Cumhaill, Fenian syklin eli Fenian-taruston keskushenkilö. Fiannan jäsenet valittiin heidän urheutensa ja vahvuutensa perusteella, ja he noudattivat tiukkoja sääntöjä. He olivat sitoutuneet taistelemaan Irlannin suurkuninkaan puolesta vierasmaalaisia valloittajia vastaan. Rauhan aikana Fiannan jäsenet omistautuvat metsästykselle.


title: Fianna

text: Finnin johtamana Fianna on Irlannin suurkuningas Cormacin aikana vielä melko kunniakkaasti käyttäytyvä sankarijoukko, mutta vähitellen se alkaa muistuttaa rosvokoplaa, joka uhkailee ja kiristää pienempiä kuninkaita ja päälliköitä. Cormacin pojan Cairbre Lifechairin hallituskaudella Fiannan röyhkeyttä ei enää siedetä, kun he onnistuvat loukkaamaan myös itse suurkuningasta.


title: Fianna

text: Cairbre kokoaa armeijan Fiannaa vastaan, ja Cairbren joukot ja Fianna kohtaavat Cath Gabhran taistelussa. Cairbrella on miesylivoima, mutta Fiannalla paremmin koulutetut soturit. Lopulta Fianna kuitenkin lyödään.


title: Fianna

text: Nykyinen irlantilainen puolue Fianna Fáil (Kohtalon sotilaat) on omaksunut nimensä Fiannalta.


title: François de Barthélemy

text: François-Marie de Barthélemy (20. lokakuuta 1747 Aubagne – 3. huhtikuuta 1830 Pariisi) oli ranskalainen diplomaatti ja poliitikko. Hän oli vuonna 1797 direktoriohallituksen jäsenenä.


title: François de Barthélemy

text: François Barthélemyn setä oli tunnettu kirjailija ja arkeologi Jean-Jacques Barthélemy, jonka avulla hän pääsi diplomaattiuralle. Barthélemy työskenteli vuodesta 1768 Ranskan lähetystössä Tukholmassa ja vuodesta 1775 Wienissä, minkä jälkeen hän oli vuosina 1784–1792 asiainhoitajana Lontoossa. Vallankumouksen jälkeen hän oli 1792–1797 Ranskan lähettiläänä Sveitsissä. Barthélemy edusti Ranskaa vuoden 1795 Baselin rauhanneuvotteluissa, ja neuvotteli rauhan Espanjan, Preussin ja Hessenin kanssa. Hänet valittiin 26. toukokuuta 1797 jäseneksi Ranskaa johtaneeseen viisihenkiseen direktorioon ja hän astui virkaan 6. kesäkuuta. Hän liittoutui direktoriossa Lazare Carnot’n kanssa. Rojalististen sympatioidensa vuoksi Barthélemy syrjäytettiin fructidorkuun 18. päivän vallankaappauksen yhteydessä, erotettiin direktoriosta 5. syyskuuta 1797 ja karkotettiin Ranskan Guyanaan. Hän onnistui pakenemaan sieltä Yhdysvaltoihin ja edelleen Isoon-Britanniaan.


title: François de Barthélemy

text: Barthélemy pääsi palaamaan Ranskaan vuoden 1799 brumairen vallankaappauksen jälkeen. Konsulihallinnon aikana hänet nimitettiin tammikuussa 1800 edustajaksi uuteen senaattiin ("Sénat conservateur"), jonka varapuhemieheksi hänet valittiin. Napoleon teki hänestä vuonna 1803 Ranskan kunnialegioonan komentajan ja antoi hänelle vuonna 1808 kreivin arvon. Barthélemy johti puhetta senaatin istunnossa sen äänestäessä 2. huhtikuuta 1814 Napoleonin valtaistuimelta erottamisen puolesta ja siirtyi sen jälkeen tukemaan Bourbonien valtaanpaluuta. Hän oli jäsenenä komiteassa, joka valmisteli uuden perustuslain, vuoden 1814 peruskirjan, ja sai Ludvig XVIII:n myöntämän päärinarvon. Vuodesta 1815 hän oli edustajana uudessa ylähuoneessa, päärien kamarissa. Vuonna 1818 hänestä tehtiin markiisi.


title: Avemetatarsalia

text: Avemetatarsalia on toinen kahdesta arkosaurien pääkladista (toinen on Pseudosuchia), jonka nimesi brittiläinen paleontologi Michael Benton vuonna 1999. Se käsittää linnut ja kaikki muut arkosaurit, jotka ovat läheisempää sukua niille kuin krokotiilieläimille.


title: Avemetatarsalia

text: Avemetatarsalian alaryhmiä ovat Dinosauromorpha, lentoliskot, "Scleromochlus"-suku ja Aphanosauria. Dinosauromorpha käsittää dinosaurukset ja niiden lähimmät sukulaiset. Linnut kuuluvat dinosaurusten Theropoda-alalahkoon ja ovat ainoita nykyään eläviä Avemetatarsalian edustajia; muut kuolivat sukupuuttoon liitukauden joukkosukupuutossa 65 miljoonaa vuotta sitten.


title: Avemetatarsalia

text: Avemetatarsalien ominaispiirre on ”kehittynyt mesotarsali”, joka muodostuu suuresta telaluusta ja pienestä kantaluusta. Tämä nilkka mahdollisti paremman liikkuvuuden. Luultavasti tämän muutoksen seurauksena avemetatarsalien kantamuodolla oli pystysuora, kaksijalkainen asento, jollainen on myös nisäkkäillä.


title: Avemetatarsalia

text: Höyheniä ja muita samanlaisia rakenteita on esiintynyt monilla avemetatarsaileilla, karvamaisen rakenteen omaavista lentoliskoista muutamiin linnunlantioisiin dinosauruksiin (kuten "Psittacosaurus" ja "Tianyulong") ja moniin teropodeihin, kuten dromaeosaureihin ja lintuihin.


title: Avemetatarsalia

text: Avemetatarsaleista lentoliskoille ja linnuille on kehittynyt lentokyky. Lentoliskot olivat ensimmäisiä lentokykyisiä selkärankaisia. Niiden siivet koostuivat nahasta, lihaksesta ja muusta kudoksesta. Lintujen lentokyky kehittyi vasta myöhäisjurakaudella. Niiden siivet koostuvat eturaajojen sormista ja höyhenistä. Lentoliskojen ja lintujen lisäksi selkärankaisista vain lepakot osaavat lentää. Alla oleva kladogrammi Nesbittin mukaan (2017) kuvaa Avemetatarsalian alaryhmien sukulaisuussuhteita:


title: Aavelaiva (Clive Cusslerin romaani)

text: Aavelaiva () on Clive Cusslerin vuonna 1984 julkaistu jännitysromaani.


title: Aavelaiva (Clive Cusslerin romaani)

text: Kirjan prologi sijoittuu vuoteen 1966, kun nuori pankkivirkailija Arta Casilighio varastaa suuren summan vasta painettua rahaa työpaikaltaan. Hän yrittää paeta eräällä rahtilaivalla, mutta kesken matkan korealainen stuertti ja muutama muu mies heittää hänet ketjulla painotettuna mereen ja hän hukkuu.


title: Aavelaiva (Clive Cusslerin romaani)

text: Dirk Pitt ystävineen tulee kuvaan, kun vuonna 1989 Ympäristönsuojelun biologi Julie Mendoza hakee heidät avuksi. Alaskan vesillä on myrkkykaasuhylky, joka on noudettava mahdollisimman pian ennen kuin se tuottaa suurkatastrofin. Hylky löytyy, mutta Mendoza saa surmansa sen sisällä.


title: Aavelaiva (Clive Cusslerin romaani)

text: Pitt hermostuu tästä ja aloittaa ajojahdin; siitä tuleekin pitkä jos verinen ja se huipentuu kaksintaisteluun kuivalastiproomun ruumassa Mississippin suistossa.


title: Ensimmäinen yhteys

text: Ensimmäinen yhteys on tieteisfiktion alalaji, jolle on keskeistä ihmiskunnan kohtaaminen vieraiden elämänmuotojen, yleensä avaruusolentojen, kanssa. Alalajiin kuuluvat erottamattomasti ihmiskunnan ja muukalaisten välisen viestinnän ongelmien kuvailu ja näiden ongelmien ratkaiseminen tavalla tai toisella.


title: Ensimmäinen yhteys

text: Joitakin alalajiin kuuluvia teoksia ovat Stanisław Lemin romaani "Solaris" vuodelta 1961 ja Murray Leinsterin pienoisromaani "Ensimmäinen yhteys" vuodelta 1945.


title: Barry Lopez

text: Barry Lopez (s. 6. tammikuuta 1945 Port Chester, New York, Yhdysvallat) on yhdysvaltalainen kirjailija, anropologi ja tutkimusmatkailija joka on asunut matkoillaan Grönlandissa, Arktiksessa sekä myös Galápagossaarilla. Hänet tunnetaan parhaiten luontoa, ympäristöä ja käsittelevistä tietokirjoista joissa hän käsittelee ihmisen suhdetta niihin. Hänen tunnetuimmista kirjoista on "Arktisia unelmia" () joka sai yhdysvaltalaisen National Book Award -palkinnon vuonna 1986.


title: Barry Lopez

text: Lopez syntyi Port Chesterissä New Yorkissa. Hänen äitinsä muutti sen jälkeen Kalifoniaan jossa hän vietti lapsuutensa. He muuttivat New Yorkiin kun hän oli yksitoistavuotias. New Yorkissa hän meni jesuiittojen pitämän kouluun. Koulun jälken hän opiskeli Notre Damen yliopistossa Kuusi vuotta. Hän suoritti Bachelor-tutkinnon (BA) vuonnan 1966 ja Master-tutkinnon (MAT) vuonna 1968. Sen jälkeen hän muutti Oregoniin ja työskenteli Oregonin yliopistossa ennen alkamistaan täysipäiväiseksi kirjailijaksi. Vuonna 1977 hän julkaisi kirjan "Giving Birth to Thunder, Sleeping with His Daughter: Coyote Builds North America". Se on kokoelma intiaanien kujeilijatarinoita, ja siinä on 68 intiaanelta kerättyä kansantarinaa jotka ovat kahdeksaltakymmeneltä heimolta. Niissä on usein päähenkilönä kojootti joka on mukana monissa intiaanien kansantarinoissa.


title: Barry Lopez

text: Hänen seuraava kirjansa "Of Wolves and Men" oli kriitikoiden ylistämä. Se koostui tieteellisestä tiedosta ja kansantarinoista sekä esseistä suden roolista ihmisen kulttuurissa.


title: Barry Lopez

text: Hänen kirjansa "Arktisia unelmia" varten hän vietti vuosia Aktiksessa biologien, arkeologien, öljytieteilijöiden, maisemamaalareiden ja eskimoiden parissa eläen. Hän oli myös eskimoiden mukana pyyntirekillä mutta ei itse kuljettanut asetta mukanaan tai ampunut eläimiä. Hän kertoo kirjassa Arktiksen historiasta, sen luonnosta, kasveista ja eläimistä sekä eskimoista jotka ovat eläneet alueella tuhansia vuosia.


title: Barry Lopez

text: Lähteet:


title: Magnuksen ilmiö

text: Magnuksen ilmiö tai Magnus-efekti on virtausfysiikan ilmiö, joka havaitaan, kun pyörivä kappale liikkuu nesteen tai kaasun läpi. Ilmiössä kappaleen rata kaartuu pyörimisen vaikutuksesta. Kaartuminen selittyy pyörivän kappaleen vastakkaisten puolten välisellä paine-erolla.


title: Magnuksen ilmiö

text: Magnuksen ilmiö voidaan havaita takakierteenä urheilulajeissa kuten jalkapallossa, pesäpallossa ja kriketissä, ja se on tärkeä osa monien urheilulajien fysiikan tutkimusta. Magnuksen ilmiö vaikuttaa myös ohjusten lentoratoihin ja sitä voi hyödyntää laivojen ja lentokoneiden suunnittelussa (ks. roottoripurje ja Flettner-roottori).


title: Magnuksen ilmiö

text: Magnuksen ilmiö on saanut nimensä saksalaisen fyysikon Heinrich Gustav Magnuksen mukaan. Pyörivään sylinteriin kohdistuvaa voimaa kutsutaan Kutta–Joukowski-nosteeksi Martin Kutan ja Nikolai Žukovskin (tai Joukowskin) mukaan, jotka ensimmäisenä tutkivat kyseistä ilmiötä.


title: Trenton (Georgia)

text: Trenton on kaupunki Georgian osavaltiossa, Yhdysvalloissa. Sen väkiluku oli vuoden väestönlaskennassa 2 301. Kaupunki on Daden piirikunnan hallintokeskus. Trenton on osa Chattanoogan suurkaupunkialuetta.


title: Trenton (Georgia)

text: Kaupungin alkuperäinen nimi oli Salem. Siitä tuli piirikuntansa hallintokeskus vuonna 1839. Nykyisen nimensä se sai 1841.


title: Aavelaiva (Outsiderin romaani)

text: Aavelaiva on Outsiderin romaani vuodelta 1943. Se julkaisi Otava Karma-sarjassa. Seaflower on julkaissut sen uudelleen vuonna 1996 sarjassa Seaflower's classics n:o 13. WSOY julkaisi sen ruotsiksi vuonna 1948 tekijänimellä Henrik Horna sarjassa Triangelböckerna (nro 9).


title: Aavelaiva (Outsiderin romaani)

text: Kirjan päähenkilö on Klaus Karma. Karma-sarja sai kiittäviä arvosteluja lehdissä. Esimerkiksi Kansan Lehdessä arvostelija kirjoittaa:


title: Minun ystäväni

text: Minun ystäväni on Petri Virtasen säveltämä ja sanoittama lastenlaulu. Laulu kertoo ystävyydestä ja lapsena kasvamisesta. Laulu esiintyy useilla äänitteillä ja se löytyy myös monista lasten toivelaulukirjoista sekä koulujen musiikinkirjoista.


title: Marian paratiisi

text: Marian paratiisi on vuonna 2019 ensi-iltansa saava draamaelokuva. Elokuvan päähenkilö on herätysliikkeen johtaja ja unisaarnaaja Maria Åkerblom ja elokuva käsittelee hänen eri elämänvaiheitaan.


title: Betel (Kanaaninmaa)

text: Betel, Beetel tai Bethel (Hepreaksi; Jumalan huone) on paikkakunta tai muinainen kaupunki noin 17 km Jerusalemista pohjoiseen muinaisessa Kanaanin maassa, nykyisessä Palestiinassa (Länsirannalla).


title: Betel (Kanaaninmaa)

text: Paikan nimi oli aikaisemmin Luz tai Luus. Nykyisin paikan nimi on Baytin, Beitin t Betin. Se on Ramallahin vieressä. Raamatun mukaan Jaakob nimitti paikan Beeteliksi nähtyään siellä unessa näyn taivaaseen ulottuvista tikapuista, joita pitkin enkelit kulkivat. Jaakob pystytti sinne muistokiven. Abrahamilla oli myös ollut alttari Beetelissä. Israelin jakauduttua kahtia Beetelistä tuli pohjoisvaltion pyhä kaupunki.


title: Betel (Kanaaninmaa)

text: Nykyisin Baytinissa on asukkaita noin 2500. Se kuului 1949 – 1967 Jordanialle. Sitä ennen se oli brittien hallinnassa vuodesta 1920. Noita alueita laajalti ennen brittejä hallitsivat Ottomaanit, (Turkin sulttaanikunta). Baytin sijaitsee niin sanotulla Länsirannalla, jonka Israel otti hallintaansa kuuden päivän sodassa 1967.


title: Kiribatin presidentti

text: Kiribatin presidentti on Kiribatin valtionpäämies. Parlamentti valitsee keskuudestaan ehdokkaat, joista presidentti valitaan suoralla vaalilla neljävuotiselle toimikaudelle. Sama henkilö voi toimia presidenttinä korkeintaan kolme kautta.


title: Jack Hughes

text: Jack Hughes (s. 14. toukokuuta 2001 Orlando, Florida, Yhdysvallat) on yhdysvaltalainen jääkiekkoilija, joka pelaa Yhdysvaltain maajoukkueen kehitysohjelmassa pelaten mm. USHL-junioriliigaa. Hän on pelipaikaltaan keskushyökkääjä, mutta osaa pelata myös laidassa. Hughesia on pidetty yleisesti ja monissa arvioissa ennakkosuosikkina .


title: Jack Hughes

text: Hughesin suurimpina vahvuuksina on pidetty luistelua, liikettä ja pelinlukutaitoja. Hän ei ole kuitenkaan kovin isokokoinen, eikä fyysinen. Yhdysvaltain alle 18-vuotiaiden maajoukkueen päävalmentaja Seth Appert on luonnehtinut hänestä "USA Today" -lehdelle:


title: Jack Hughes

text: Hughesia on pienen kokonsa vuoksi verrattu mm. Patrick Kaneen, Mitch Marneriin ja Johnny Gaudreauun. Jatkoaika.com-verkkolehden toimittaja Juuso Kokkosen mukaan hänen liikehdintänsä kaukalossa ja kiekonkäsittelyominaisuudet tuovat Hughesista helposti mieleen myös Auston Matthewsin ja Connor McDavidin.


title: Jack Hughes

text: Hughes syntyi Yhdysvaltain Floridan Orlandossa, mutta vietti suurimman osan lapsuudestaan Kanadan Ontarion Torontossa, jonne hän muutti perheineen Hughesin isän Jimin siirryttyä valmentajaksi NHL-joukkue Toronto Maple Leafsin organisaatioon. Hughes vietti siellä myös suurimman osan juniorivuosistaan. Hän siirtyi kaudeksi 2015–2016 Toronto Marlborosin junioreista Mississauga Rebelsiin. Hughes haki vain 14-vuotiaana poikkeuslupaa siirtyä alaikäisenä OHL-junioriliigaan kaudeksi 2016–2017. Häntä aiemmin luvan ovat saaneet vain viisi pelaajaa: John Tavares (2005), Aaron Ekblad (2011), Connor McDavid (2012), Sean Day (2013) ja Joe Veleno (2015). Hockey Canada kuitenkin hylkäsi Hughesin hakemuksen. Hän siirtyi pelaamaan Marlborosiin, joiden AAA-joukkueen kapteenina Hughes toimi. Hän teki Midget-sarjassa 80 runkosarjaottelussa jopa 159 tehopistettä. Pudotuspeleissä Hughes edusti OJHL-junioriliigan Georgetown Raidersia, jossa Hughes voitti kauden päätteeksi mestaruuden.


title: Jack Hughes

text: Mississauga Steelheads varasi Hughesin koko OHL:n varaustilaisuuden kahdeksantena pelaajana ja ensimmäisenä yhdysvaltalaisena kesällä 2017. Hän päätti siirtyä kaudeksi 2017–2018 kuitenkin Yhdysvaltain maajoukkueen kehitysohjelman mukaan. Hughes nousi samalla kaudella alle 17-vuotiaiden maajoukkueen kapteeniksi. Hän teki kehitysohjelmassa kauden aikana yhteensä tehot 40+76=116, joilla Hughes jäi vain yhden tehopisteen päähän Auston Matthewsin tekemästä yhden kauden piste-ennätyksestä kaudella 2014–2015. USA Hockey palkitsi hänet kauden päätteeksi kauden parhaana yhdysvaltalaisjuniorina Dave Tyler Junior Player of the Year Awardilla.


title: Jack Hughes

text: Hughes pelasi kaudella 2018–2019 CCM/USA Hockey All-American Prospects Gamessa.


title: Jack Hughes

text: Hughes pelasi alle 20-vuotiaiden MM-kilpailuissa vuonna 2019, jolloin hän voitti hopeaa. Hughesin turnaus jäi neljän ottelun mittaiseksi, kun hän oli loukkaantumisen vuoksi kolme ottelua sivussa Slovakiaa vastaan pelatun avausottelun jälkeen. Hughes palasi kaukaloon kuitenkin puolivälierävaiheessa.


title: Jack Hughes

text: Hughes pelasi myös alle 18-vuotiaiden MM-kilpailuissa vuonna 2018, jolloin hän voitti hopeaa. Hughes voitti tehoilla 5+7=12 koko turnauksen pistepörssin sekä jakoi syöttöpörssin voiton Slovakian Maxim Čajkovičin kanssa. Hänet valittiin turnauksen arvokkaimmaksi pelaajaksi, parhaaksi hyökkääjäksi ja tähdistökentälliseen. Hughes valittiin myös Sveitsiä vastaan pelatun alkulohkon ottelun päätteeksi Yhdysvaltain ottelun parhaaksi pelaajaksi.


title: Jack Hughes

text: Hughes pelasi myös World U-17 Hockey Challengessa vuonna 2017, jolloin hän toimi Yhdysvaltain kapteenina ja johdatti joukkueen kultaan. Hughes voitti turnauksen piste- ja syöttöpörssin tehoilla 5+10=15. Hänet valittiin turnauksen tähdistökentälliseen.


title: Jack Hughes

text: Hughesin isoveli Quinton ja pikkuveli Luke pelaavat myös jääkiekkoa. Heistä Quinn pelaa puolustajana Michiganin yliopistojoukkueessa ja hän on Vancouver Canucksin ensimmäisen kierroksen varaus kesältä . Luke pelaa puolestaan puolustajana Little Ceasarsin AAA-tason juniorijoukkueessa. Veljesten isä Jim Hughes pelasi omalla urallaan kaksi ottelua ammattilaisena, mutta hän on luonut uran valmentajana mm. apuvalmentajana NHL-tasolla sekä päävalmentajana KHL:ssä ja AHL:ssä. Nykyään Jim työskentelee NHL-joukkue Toronto Maple Leafsin organisaatiossa pelaajatuotantopuolella. Quinnin äiti Ellen Weinberg-Hughes oli aikanaan menestynyt yliopistourheilija niin lacrossessa, jääkiekossa kuin jalkapallossakin. Hän oli voittamassa jääkiekossa naisten MM-hopeaa vuonna 1992. Myös Jack Hughesin setä Marty sekä serkku Teddy Doherty ovat pelanneet jääkiekkoa.


title: Sirkka Harjunmaa

text: Sirkka Kaarina Harjunmaa (o.s. Rytkönen; 5. toukokuuta 1926 Helsinki – 8. joulukuuta 2018 Helsinki) oli suomalainen pianisti ja Sibelius-Akatemian lehtori.


title: Sirkka Harjunmaa

text: Harjunmaa opiskeli pianonsoittoa Sibelius-Akatemiassa Ilmari Hannikaisen johdolla ja suoritti diplomitutkinnon vuonna 1952. Vuonna 1950 hän oli voittanut Maj Lind -pianokilpailun. Ensikonserttinsa hän piti vuonna 1961.


title: Sirkka Harjunmaa

text: Harjunmaa toimi pianonsoiton opettajana Sibelius-Akatemiassa 1962–1984 ja lehtorina 1984–1993.


title: Jacques Cathelineau

text: Jacques Cathelineau (5. tammikuuta 1759 Le Pin-en-Mauges – 11. tai 14. heinäkuuta 1793 Saint-Florent-le-Vieil) oli ranskalainen kapinajohtaja. Hän oli Ranskan vallankumouksen aikana puhjenneen vastavallankumouksellisen ja rojalistisen Vendéen kapinan ensimmäinen sotilaallinen johtaja vuonna 1793.


title: Jacques Cathelineau

text: Cathelineau oli vaatimattomista oloista lähtöisin ollut kulkukauppias ja kirkkoväärti, joka vastusti Bourbonin suvun syrjäyttämistä Ranskan valtaistuimelta sekä katolisen kirkon asemaan vallankumouksen aikana kohdistettuja hyökkäyksiä. Hän ryhtyi maaliskuussa 1793 johtamaan kotipaikkakuntansa talonpoikia, jotka nousivat kapinaan vastustaakseen kansalliskonventin määräämiä laajamittaisia sotaväenottoja. Hän onnistui lyömään kansalliskaartilaiset Jallais’ssa ja valtaamaan Chemillén sekä yhdessä Jean-Nicolas Stofflet’n kanssa Cholet’n, mikä nostatti laajan kapinaliikkeen Vendéen maaseudulla. Cathelineaun talonpoikaisarmeija yhdisti voimansa ylhäissukuisten rojalistien johtaman katolilaisen ja kuninkaallisen armeijan kanssa. Cathelineu tarjoutui palvelemaan itseään kokeneempien aatelisten upseerien Charles de Bonchampsin ja Maurice d’Elbéen alaisuudessa, mutta hänet otettiin kuitenkin kapina-armeijan esikuntaan ja nimettiin sen ensimmäiseksi ylikomentajaksi ("généralissime"). Cathelineau kärsi tappion Fontenay-le-Comtessa, mutta onnistui valtaamaan Saumurin 9. kesäkuuta 1793. Hän haavoittui kuolettavasti Nantesiin kohdistuneen hyökkäyksen yhteydessä 29. kesäkuuta. Hänet vietiin Saint-Florentiin, jossa hän kuoli haavoihinsa pari viikkoa myöhemmin.


title: Jacques Cathelineau

text: Bourbonien palattua valtaan kuningas Ludvig XVIII aateloi Cathelineaun samannimisen pojan vuonna 1816. Tämä kaatui osallistuessaan vuonna 1832 Vendéessä Berryn herttuattaren johtamaan legitimistien kapinaan. Cathelineaulle pystytettiin vuonna 1902 patsas Angersin lähelle.


title: Taivaanpallo (romaani)

text: Taivaanpallo on vuonna 2018 ilmestynyt kirjailija Olli Jalosen romaani. Sen tapahtumat sijoittuvat Saint Helenan saarelle 1600-luvun loppuvuosiin.


title: Taivaanpallo (romaani)

text: Romaanin päähenkilö ja kertoja on kahdeksanvuotias Angus, joka tekee Edmond Halleyn hänelle antamia luonnontieteellisiä tutkimuksia, erityisesti taivaankappaleiden liikkeiden tarkkailua. Poika oppii lukemaan paikallisen papin avulla ja saa samalla uskonnollisen kasvatuksen. Tieteellistä tutkimusta tehdessään poika kuitenkin kohtaa aatteellisia ristiriitoja. Lisää ristiriitoja teoksen päähenkilölle avautuu, kun hänet lähetetään Lontoseen: suurkaupungin elämä onkin aivan toisenlaista kuin syrjäisellä saarella. Merimatka luo teokseen seikkailuromaanin tuntua.


title: Taivaanpallo (romaani)

text: Taivaanpallo sai kirjallisuuden Finlandia-palkinnon 2018.


title: Jukka Piironen (tähtitieteilijä)

text: Jukka Piironen (17. huhtikuuta 1955 Joensuu – 11. toukokuuta 2018 Helsinki) oli suomalainen tähtitieteilijä, FT, dosentti.


title: Jukka Piironen (tähtitieteilijä)

text: Asteroidi (3759) Piironen on nimetty hänen mukaansa.


title: Jukka Piironen (tähtitieteilijä)

text: Piironen valmistui filosofian maisteriksi Oulun yliopistosta toukokuussa 1978 neljän vuoden opintojen jälkeen. Filosofian lisensiaatiksi hän valmistui Helsingin yliopistosta toukokuussa 1994 aiheenaan Oulun yliopistossa tehdyt mittaukset lumen valonsironnasta. Filosofian tohtoriksi hän väitteli asteroidien fotometriaan liittyvistä tutkimuksista Helsingin yliopistossa joulukuussa 1998.


title: Jukka Piironen (tähtitieteilijä)

text: Vuosina 1993-2004 Piironen työskenteli tutkijana Helsingin yliopiston observatoriolla. Tämän jälkeen vuodesta 2004 hän toimi erikoistutkijana Geodeettisessa laitoksessa (nykyisin Maanmittauslaitoksen Paikkatietokeskus FGI) heinäkuuhun 2006, joilloin hän jäi sairaseläkkeelle.


title: Jukka Piironen (tähtitieteilijä)

text: Jukka Piirosen kiinnostus tähtitieteeseen alkoi varhain ja jatkui läpi koko elämän. Nuorena hän rakensi omia kaukoputkia ja oman observatorionkin kotitalon lähelle. Kirkkaina talviöinä hän viihtyi tarkkailemassa tähtitaivasta, monesti isänsä kanssa. Tutkijana Piironen teki uraauurtavaa työtä kokeellisissa mittauksissa, joilla pyrittiin ymmärtämään auringonvalon sirontaa planeettakuntamme ilmakehättömien kappaleiden pinnoista.


title: Jukka Piironen (tähtitieteilijä)

text: Vuosina 1979-1988 Jukka Piironen työskenteli useissa kotimaisissa tähtitieteen ja avaruustutkimuksen yksiköissä. Oulun yliopiston tähtitieteen laitoksessa työtehtäviin kuului erityisesti opetus ja Turun yliopiston Tuorlan observatoriossa Piironen osallistui Kanarian saarten Pohjoismaisen optisen kaukoputken (Nordic Optical Telescope NOT) pääpeilin hiontaan. Ilmatieteen laitoksen Geofysiikan osastossa hän osallistui ensimmäiseen suomalaiseen avaruusinstrumenttihankkeeseen, neuvostoliittolaisen Phobos-mission LIMA-D instrumenttiprojektiin (Laser-Induced Mass Analyser, Distance -instrumentti). Vuosina 1988-1992 Piirosen työuraan liittyi ATK-tehtäviä sekä yksityisellä että julkisella sektorilla, mm.Mäntsälän kaupungin ATK-päällikkönä 1990-1992.


title: Jukka Piironen (tähtitieteilijä)

text: Ajatuksia herättävän aikaperspektiivin projektien kestosta tarjoaa Piirosen osallistuminen Phobos-mission LIMA-D -instrumenttiprojektiin 1980-luvun lopulla ja BepiColombo-avaruusmissioon sen alkutaipaleella 2000-luvun alussa. LIMA-D:n oli tarkoitus mitata Marsin Phobos-kuun pinnan alkuainejakaumaa voimakkaan ionisoivan laserin ja massaspektrometrin avulla. Valitettavasti sekä Phobos 1 että Phobos 2 -luotaimet menetettiin ennen LIMA-D -kokeen toteutumista. Helsingin yliopiston observatoriolla Piironen oli avaamassa Suomen osallistumista BepiColomboon, Euroopan ja Japanin avaruusjärjestöjen yhteiseen Merkurius-missioon, ja sen röntgen-alueen spektrometriin. BepiColombo on laukaistu onnistuneesti Kourousta, Ranskan Guayanasta 19. 10. 2018.


title: Jukka Piironen (tähtitieteilijä)

text: Piirosen kokeellisiin tutkimuksiin kuuluivat lumimittaukset lähellä takaisinsironnan suuntaa eli lähellä tähtitieteellistä oppositiota sekä yksittäisten kosmisten pölyhiukkasten albedomittaukset. Lumimittaukset Oulun yliopistossa 1970-luvun lopulla ja 1980-luvun alussa olivat uusi avaus. Mittaukset toistettiin Piirosen johdolla menestyksekkäästi Helsingin yliopistossa 1990-luvulla. Nämä mittaukset edesauttoivat merkittävästi ilmakehättömien kappaleiden sirontailmiöiden teoreettista ymmärtämistä. Piironen oli keskeinen tutkija, kun ensimmäisenä maailmassa mitattiin pienten meteoriittihiukkasten albedoa leijuttamalla hiukkasia ilmassa ns. integroivan pallon sisällä. Tutkimus tehtiin yhteistyössä Saksan avaruustutkijoiden kanssa. Tulokset osoittivat kiistatta, että albedo oli tummilla meteoriittihiukkasilla huomattavasti suurempi kuin sen aikaisissa valtavirran teoreettisissa malleissa oletettiin. Lisäksi Piironen teki valonsironnan mittauksia kaupallisissa hankkeissa paperiteollisiin sovelluksiin.


title: Jukka Piironen (tähtitieteilijä)

text: Geodeettisessa laitoksessa Jukka Piirosen vastuulle tuli Metsähovin geodeettisen observatorion laitteisiin ja havaintotoimintaan liittyvät työt. Kiireellisimpänä oli vanhan satelliittilaser-laitteiston modernisointi, johon tarvittiin niin optiikan, mekaniikan, elektroniikan kuin lasertekniikan tuntemusta. Lisähaastetta toi vaatimaton budjetti. Työ alkoi lupaavasti, mutta se jäi kesken sairaseläkkeelle siirtymisen vuoksi. Vasta muutamaa vuotta myöhemmin Geodeettinen laitos sai ministeriön eritysrahoituksen Metsähovin laitekannan uudistamiseen. Niinpä Metsähoviin on 2019 valmistumassa huippumoderni satelliittilaser-järjestelmä, josta ovat pitkälti vastanneet Piirosen aikanaan Helsingin yliopiston observatoriossa kouluttamat tutkijat.


title: Jukka Piironen (tähtitieteilijä)

text: Tähtitieteilijän urallaan Jukka Piironen vietti pitkiä aikoja ulkomaisissa tutkimuslaitoksissa. 1980 ja 1990-luvuilla hän työskenteli useita kuukausia Italiassa, Lowellin observatoriossa Arizonassa, Yhdysvalloissa ja Saksan avaruusjärjestön tutkimuslaitoksessa Stuttgartissa. Hän vieraili vuoden ajan sekä observatoriossa Ruotsissa että Euroopan Unionin tutkimuskeskuksessa Isprassa, Italiassa. Näillä vierailuilla oli mukana koko perhe, puoliso ja kaksi poikaa. Lukemattomista lyhytaikaisista ulkomaan vierailuista mieleenpainuvimpina Piironen piti havainnointimatkoja Euroopan eteläiseen observatorioon Chilessä (European Southern Observatory ESO).


title: Jukka Piironen (tähtitieteilijä)

text: Jukka Piironen oli pidetty ja arvostettu luennoitsija Helsingin yliopiston tähtitieteen kursseilla. Moni havaitsevan tähtitieteen tai avaruusgeodesian nykyisistä tutkijoista on saanut peruskoulutuksensa Piiroselta. Niin ikään on tutkijoita, jotka katsoivat parhaaksi siirtyä teoreettisen tähtitieteen pariin sen jälkeen, kun olivat Piirosen kursseilla ymmärtäneet havaitsevan tähtitieteen vaatiman monitaituruuden.


title: Jukka Piironen (tähtitieteilijä)

text: Jukka Piironen oli ahkera ja taitava tähtitieteen popularisoija. Hän kirjoitti lukuisia populaariartikkeleita, osallistui radio-ohjelmiin ja kannusti nuorempia kollegoja tieteen popularisointiin. Hän otti voimakkaasti kantaa ns. ufotutkimukseen, mm. aiheeseen liittyvän Tähtitieteellinen yhdistys Ursa ry:n julkaiseman kirjan rohkealla otsikoinnilla ”Katoavatko ufot?”. Jukka Piironen harrasti myös maukkaan ja vahvasti maustetun ruuan valmistamista, lukemista, kitaransoittoa ja nautti suuresti musiikin kuuntelusta niin kotona kuin konserteissa.


title: Nonvitcha

text: Nonvitcha on kansanjuhla, jota vietettiin ensimmäistä kertaa Grand-Popossa Beninissä vuonna 1923. Nonvitcha tarkoittaa paikallisella kielellä ”yhdistyneet veljet”. Sitä juhlitaan Grand-Popossa helluntain aikaan. Grand-Popolaisten perustamaa tapahtumaa on uudistettu ajan mittaan.


title: Nonvitcha

text: Juhlayhdistyksen ajatuksen perusti Gnasonou-Akpa, joka oli kotoisin pienestä Grand-Popon sivukylästä, nimeltään Doyi. Hän oli matkustanut useissa maissa, kuten Nigeriassa, Kamerunissa, Togossa ja Ghanassa. Sen jälkeen hän hämmästyi siitä, että Xwedojen ja Xwlanien keskuudessa ei ollut veljeyttä. Grand-Popo koostui tuolloin näiden kahden kansan asukkaista. Hänen ideansa oli luoda yhdistys näiden kahden kansan välisten veljellisten siteiden vahvistamiseksi. Aloitteen hyväksyi eräs hänen maanmiehistään nimeltä Augustin Kokou Azangi, joka loi sen jälkeen Ranskassa yhdistyksen nimeltä Bedjinonvi. Tämä yhdistys, joka tarkoittaa "diasporan veljeyttä", pyrkii vakiinnuttamaan Togon ja Beninin opiskelijoiden välisten suhteiden parantamiseen Ranskassa.


title: Nonvitcha

text: Nonvitcha-juhlien virallinen päivä on helluntai. Vuosien varrella nämä tapaamiset on nykyaikaistettu ja ne tapahtuvat muutaman päivän aikana. Nonvitchaa juhlitaan Grand-Popon kylän keskustassa, jossa on alue joka on tarkoitettu erilaisille tapahtumille, kuten keskusteluille, tanssille, urheilukilpailuille, kulttuuriesityksille.


title: Nonvitcha

text: Alueellisen ja kansallisen festivaalin lisäksi juhlasta on tullut kansainvälinen ja siihen toivotaan osallistuvan satoja ulkomaalaisia, jotka tulevat matkailemaan tai hyödyntämään liiketoimintamahdollisuuksia.


title: Lindholm (Stege Bugt)

text: Lindholm on pieni seitsemän hehtaarin kokoinen saari itäisessä Tanskassa, Mønin ja Sjællandin saarten välissä Stege Bugt -lahdessa.


title: Lindholm (Stege Bugt)

text: Tanskan valtio osti Lindholmin saaren vuonna 1925. Saareen perustettiin virusperäisten eläintautien tutkimuskeskus. Tanskalaisilla karjatiloilla raivosivat tuolloin suu- ja sorkkataudit, ja epidemioiden välttämiseksi tutkimuskeskus haluttiin perustaa saareen. Saareen pääsee ainoastaan lautoilla. Nykyisin keskusta pyörittää Tanskan teknillinen yliopisto, DTU. Tutkimuskeskuksen on tarkoitus muuttaa pois saaresta vuonna 2019.


title: Lindholm (Stege Bugt)

text: Tutkimuskeskuksen tilalle saareen on suunniteltu ulkomaalaiskeskusta. Sinne siirrettäisiin rikoksen tehneitä ja kielteisen oleskelupäätöksen saaneita ulkomaalaisia. Saari ei olisi vankila, sillä rikokseen tuomitut ovat jo kärsineet rangaistuksensa, mutta heitä ei voida karkottaa Tanskasta, koska heitä uhkaisi kidutus tai teloitus kotimaassaan.


title: Suomen urheilu 1985

text: Suomen urheilu 1985 käsittelee vuoden 1985 merkittäviä uutisia ja tapahtumia suomalaisessa urheilussa.


title: Suomen urheilu 1985

text: Urheilutoimittajain Liiton Vuoden urheilija -äänestyksessä kymmenen parhaan joukkoon sijoittuivat:


title: Suomen urheilu 1985

text: Vuoden parhaaksi naisurheilijaksi valittiin Marja-Liisa Kirvesniemi.


title: Emmanuel Lammi

text: Emmanuel Lammi (1882 – 1957) oli suomalainen Tampereella vaikuttanut sosialidemokraattien kunnallispoliitikko ja työväenopiston opettaja. Lammi oli jäsenenä Tampereen työväenopiston johtokunnassa ja opetti työväenopistossa yhteiskunnallsia aineita.


title: Emmanuel Lammi

text: Suomen Työväen Näyttämöliiton toimihenkilönä 1920-luvulla toiminut Lammi oli avustamassa Yhdysvalloissa oleskelleen ystävänsä, näyttelijä Aarne Orjatsalon paluuta Suomeen 1929.


title: Marja Hujala

text: Marja Hujala (s. 23. joulukuuta 1951) on suomalainen Tampereella asuva kirjailija.


title: Hernando (Mississippi)

text: Hernando on kaupunki Mississippin osavaltiossa, Yhdysvalloissa. Sen väkiluku oli vuoden väestönlaskennassa 14 090. Kaupunki on DeSoton piirikunnan hallintokeskus. Hernando on osa Memphisin suurkaupunkialuetta.


title: Serhi Sydortšuk

text: Serhi Oleksandrovytš Sydortšuk (, s. 2. toukokuuta 1991 Zaporožje, Ukrainan SNT, Neuvostoliitto, nykyinen Zaporižžja, Ukraina) on ukrainalainen jalkapalloilija. Hän edustaa Ukrainan jalkapalloliigassa pelaavaa FK Dynamo Kiovan ja on pelipaikaltaan keskikenttäpelaaja.


title: Ion Gigurtu

text: Ion Gigurtu (24. kesäkuuta 1886, Drobeta-Turnu Severin – 24. marraskuuta 1959 Râmnicu Sărat) oli romanialainen poliitikko ja diplomaatti, joka toimi Romanian pääministerinä kahden kuukauden ajan heinä-syyskuussa 1940 viimeisenä pääministeri kuningas Kaarle II:n diktatuurisena valtakautena.


title: Ion Gigurtu

text: Gigurtu opiskeli insinööriksi Saksassa Freiburgin kaivosteknillisessä yliopistossa ja edelleen Berliinin teknillisessä yliopistossa, josta hän valmistui kaivosinsinööriksi. Opintojensa jälkeen vuosina 1912-1916 hän toimi Romanian kauppa- ja teollisuusministeriön tarkastajana. Hän osallistui upseerina vuonna 1913 käytyyn toiseen Balkanin sotaan ja vuosina 1916-1918 käytyyn ensimmäiseen maailmansotaan. Gigurtu toimi vuodesta 1921 aina lokakuuhun 1944 asti kaivosyhtiö Mican toimitusjohtajana.


title: Ion Gigurtu

text: Gigurtu liittyi maailmansodan jälkeen marsalkka Alexandru Averescun perustamaan oikeistolaiseen Kansanpuolueeseen. Vuodesta 1926 hän edusti puoluetta Romanian parlamentissa. Vuonna 1932 liittyi Kansanpuolueen hajotessa siitä muodostuneeseen Octavian Gogan johtamaan Romanian kansalliseen agraaripuolueeseen. Joulukuussa 1937 Goga muodosti hallituksen ja otti Gigurtun hallituksensa kauppa- ja teollisuusministeriksi. Hallitus hajosi jo helmikuussa 1938 kuningas Kaarlen ottaessa vallan käsiinsä kumoamalla perustuslain. Gigurtu liittyi keväällä 1938 kuninkaan perustamaan ainoaan sallittun puolueeseen Romanian kansalliseen uudelleensyntymisen rintamaan.


title: Ion Gigurtu

text: Gigurtulla oli Saksassa koulutuksensa saaneena 1930-luvulla läheiset suhteet valtaannousseeseen natsi-Saksan johtoon, erityisesti Hermann Göringiin. Romanian kuningaskunta joutui syyskuussa 1939 käynnistyneessä Toisessa maailmansodassa hankalaan tilanteeseen. Elokuussa 1939 Saksan ja Neuvostoliiton tekemän Molotov–Ribbentrop-sopimuksen perusteella Romania joutui luovuttamaan kesäkuussa 1940 ensin Bessarabian ja Pohjois-Bukovinan Neuvostoliitolle., Aluemenetysten seurauksensa pääministeri Gheorghe Tătărescu joutui eroamaan ja uudeksi pääministeriksi nousi Gigurtu, joka oli ollut Tătărescun hallituksen loppuvaiheessa kesäkuun 1940 ulkoministerinä ja hyväksymässä kuninkaan johtamassa kruununneuvostossa Neuvostoliitolle tehdyt alueluovutukset. Gigurtun nimittäminen ulkoministeriksi kesäkuun alussa 1940 nähtiin ulkopolittisen suuntauksen kääntymisenä lähemmäksi natsi-Saksaa, josta oli osoituksena kauppasopimus, joka suuntasi Romanian öljynviennin enenevässä määrin Saksaan., Gigurtun hallitus oli leimallisesti äärioikeistolainen, sillä ministereiksi nostettiin äärioikeistolaisen Rautakaarti-liikkeen johtaja Horatio Sima ja kaksi muuta liikkeen jäsentä. Romanian saksalaisvähemmistö sai myös edustajansa hallitukseen. Valtaannousseen Gigurtun hallituksen ulkopoliittiset vaikeudet kuitenkin jatkuivat edelleen, sillä Romania joutui luovuttamaan vielä 30. elokuuta 1940 Saksan ja Italian johtaman Wienin toisen välitystuomion päätösten perusteella Pohjois-Transilvanian Unkarille. Romaniassa oli näiden aluemenetysten johdosta mellakoita, jotka pakottivat syyskuun alussa 1940 kuningas Kaarlen ja pääministeri Gigurtun luopumaan vallasta. Pääministeriksi nousi marsalkka Ion Antonescu kuningas Kaarlen nuoren pojan Mikaelin noustessa symboliseksi maan johtajaksi todellisen vallan ollessa marsalkka Antonesculla.


title: Ion Gigurtu

text: Syyskuussa 1940 Ion Gigurtu siirtyi eläkkeelle julkisesta elämästä johtaamaan kaivosyhtiö Micaa. Elokuussa 1944 kuningas Mikael teki vallankaappauksen syrjäyttäen marsalkka Antonescun. Ion Gigurtu joutui marraskuussa 1944 kotiarestiin ja oli myöhemmin vankeudessa kesäkuuhun 1946 asti. Syytteet liittyivät Gigurtun 1930-luvun natsi-Saksaa kohtaan tuntemiin sympatioihin sekä hallitusaikaan, jolloin Romania joutui luovuttamaan osan Transilvaniaa Unkarille. Romaniassa Neuvostoliiton tukemat kommunistit saivat keväästä 1945 alkaen entistä määräävämmän aseman. Kuninkaan jouduttua vuoden 1947 lopulla eroamaan Romaniasta tuli kansantasavalta. Kommunistijohtoinen valtio vangitsi Gigurtun useita kertoja, lopullisesti toukokuussa 1950 ilman oikeudenkäyntia. Näytösoikeudenkäynti järjestettiin vasta kesällä 1956, jolloin hänet tuomittiin 15 vuodeksi vankeuteen. Gigurtu kuoli vankeudessa marraskuussa 1959. Romanian korkein oikeus rehabilitoi Gigurtun kommunistivallan päättymisen jälkeen vuonna 1999.


title: Luettelo vuonna 2019 kuolleista henkilöistä

text: 1. helmikuuta – Jeremy Hardy, brittiläinen koomikko (s. 1961)


title: Alexander Chmelevski

text: Alexander Chmelevski (s. 9. kesäkuuta 1999 Huntington Beach, Kalifornia, Yhdysvallat) on yhdysvaltalais-ukrainalainen jääkiekkoilija, joka pelaa OHL-joukkue Ottawa 67’sissa. Hänellä on tulokassopimus NHL-joukkue San Jose Sharksin kanssa. Chmelevski on pelipaikaltaan keskushyökkääjä, mutta hän osaa pelata myös laidassa. Chmelevski laukoo oikealta.


title: Alexander Chmelevski

text: "The Sports Forecaster" -sivuston mukaan Chmelevski on lahjakas, hyökkäyssuuntaan pelaava pelaaja, joka tekee hyvin maaleja sekä omaa kovan ja tarkan laukauksen. Hänellä on hyökkäyspäässä erinomaiset vaistot. Chmelevskilla on kuitenkin parannettavaa puolustuspelaamisessa, jotta hän voisi luoda uran sentterinä. Chmelevskilla on todistettavaa myös pelintekijänä ammattilaistasolla.


title: Alexander Chmelevski

text: Chmelevski syntyi Kalifornian Huntington Beachilla, mutta hän muutti perheineen Michiganin Northvilleen ennen teini-ikäänsä. Chmelevski siirtyi kaudeksi 2014–2015 Belle Tiren junioreista HPHL-juniorisarjan Honeybakediin, jonka jälkeen Sarnia Sting varasi hänet koko OHL:n varaustilaisuuden kymmenentenä pelaajana ja ensimmäisenä yhdysvaltalaispelaajana kesällä 2015. Chmelevski siirtyi joukkueeseen kaudeksi 2015–2016, mutta kesken kauden, tammikuussa 2016 Sting kauppasi hänet, hyökkääjä Chase Campbellin sekä kolme toisen, kolme kolmannen ja kaksi viidennen kierroksen varausvuoroa Ottawa 67’siin vaihdossa hyökkääjä Travis Konecnyyn ja Sam Studnickaan. Chmelevskin tulokaskausi toi kaikkiaan 34 runkosarjaottelussa tehot 11+8=19. Hän esiintyi kauden aikana myös Yhdysvaltain maajoukkueen kehitysohjelman mukana.


title: Alexander Chmelevski

text: Kaudella 2016–2017 Chmelevski oli tehoilla 21+22=43 67’sin neljänneksi paras pistemies. Hänet palkittiin kauden päätteeksi OHL:n parhaiten opiskelun ja jääkiekkoilun yhdistäneenä pelaajana Bobby Smith Trophylla sekä koko CHL:n parhaiten opiskelun ja jääkiekkoilun yhdistäneenä pelaajana. Chmelevski esiintyi kauden aikana jälleen myös Yhdysvaltain maajoukkueen kehitysohjelman mukana. Hän pelasi myös CCM/USA Hockey All-American Prospects Gamessa.


title: Alexander Chmelevski

text: San Jose Sharks varasi Chmelevskin kuudennella kierroksella 185. pelaajana . Kaudella 2017–2018 hän oli tehoilla 35+41=76 67’sin paras pistemies, maalintekijä ja syöttäjä. OHL-kauden päätteeksi, huhtikuussa 2018 Chmelevski teki Sharksin kanssa kolmivuotisen tulokassopimuksen. Hän siirtyi samalla loppukevääksi amatööritry-out -sopimuksella AHL-joukkue San Jose Barracudan vahvuuteen. Chmelevski teki siellä kuudessa runkosarjaottelussa tehot 3+1=4 ja neljässä playoff-ottelussa tehot 1+1=2. Kauden 2018–2019 hän aloitti 67’sin vahvuudessa.


title: Alexander Chmelevski

text: Chmelevski pelasi alle 20-vuotiaiden MM-kilpailuissa vuonna 2019. Hän ratkaisi Yhdysvalloille finaalipaikan tehtyään välieräottelussa Venäjää vastaan joukkueen 1–2-voittoon päättyneen ottelun ratkaisumaalin ylivoimalla. Yhdysvallat jäi lopulta kuitenkin hopealle hävittyään finaalissa Suomelle lukemin 2–3. Chmelevski pääsi finaaliottelussa tehopisteille joukkueensa molemmissa osumissa ja teki tehot 1+1=2. Hänet valittiin Yhdysvaltain ottelun parhaaksi pelaajaksi.


title: Alexander Chmelevski

text: Chmelevski pelasi myös alle 18-vuotiaiden Ivan Hlinkan muistoturnauksessa vuonna 2016, jolloin hän voitti hopeaa. Chmelevski voitti tehoilla 5+5=10 koko turnauksen pistepörssin sekä jakoi maalipörssin voiton Tšekin Filip Zadinan kanssa. Hän pelasi myös World U-17 Hockey Challengessa vuonna 2015.


title: Alexander Chmelevski

text: Chmelevskin pikkuveljet Nicholas ja Ilia ovat pelanneet myös jääkiekkoa. Nicholas pelaa hyökkääjänä T1EHL-juniorisarjaa Belle Tiressa. Veljesten vanhemmat ovat lähtöisin Ukrainasta.


title: Thea Kleven

text: Thea Sofie Kleven (22. joulukuuta 2000 – 17. joulukuuta 2018) oli norjalainen mäkihyppääjä. Kleven hyppäsi viimeisen kilpailunsa marraskuun 2018 lopulla Lillehammerissa. Norjan hiihtoliitto ei ole avannut kuolemaan johtaneita syitä. Klevenin oli tarkoitus osallistua tammikuussa 2019 kisattaviin hiihtolajien nuorten mm-kisoihin Lahteen. Kleven oli mukana myös Norjan vuoden 2022 olympiaohjelmassa.


title: NBA:n kehittynein pelaaja

text: NBA:n kehittynein pelaaja () on vuosittain jaettava palkinto, joka myönnetään NBA:n runkosarjakauden aikana eniten kehittyneelle pelaajalle. Palkinto on jaettu kaudesta 1985–1986 lähtien. Valinnan tekee yhdysvaltalaisista ja kanadalaisista urheilu- ja televisiotoimittajista koostuva paneeli. Kukaan ei ole voittanut palkintoa kahdesti.


title: Derborencen vuorensortumat

text: Derborencen vuorensortumat tapahtuivat vuosina 1714 ja 1749 Bernin Alpeilla Les Diablerets -vuoren eteläpuolella. Paikka sijaitsee nykyisen Sveitsin alueella Valais’n kantonissa Contheyn kunnassa.


title: Derborencen vuorensortumat

text: Sortumissa kuoli 14 (tai 15) ihmistä, ja ne tuhosivat kymmeniä yläniittyjen rakennuksia. Vuoden 1749 sortuma oli Sveitsin historiallisen ajan suurin maanvyöry, kun noin 50 miljoonaa kuutiometriä kiveä vyöryi kolmen kilometrin korkeudesta alas Lizernejoen laaksoon.


title: Derborencen vuorensortumat

text: Vuoden 1749 sortuman seurauksena syntyi nykyisen Derborencen kesäkylän itäpuolelle uusi järvi Lac de Derborence.


title: Derborencen vuorensortumat

text: Derborencen järven seutu on ollut suojelualuetta vuodesta 1959. Alueen pinta-ala on 260 hehtaaria. Siihen kuuluu muun muassa 25-hehtaarinen ikimetsä, jossa on yli 400 vuotta vanhoja kuusia.


title: Derborencen vuorensortumat

text: Derborenceen on kesäkaudella, kesäkuun lopulta syyskuun lopulle, linja-autoyhteys Sionista.


title: Derborencen vuorensortumat

text: Vuorensortumat innoittivat kirjailija Charles Ferdinand Ramuz’n kirjoittamaan romaaninsa "Derborence". Kirja on julkaistu suomeksi nimellä "Vuoren viemä" (WSOY 1947, suomentanut Lauri Hirvensalo). Kirjan pohjalta Francis Reusser ohjasi elokuvan "Derborence" vuonna 1985.


title: Ilmari Tamminen

text: Ilmari Tamminen (17. joulukuuta 1879 Hämeenkoski – 30. heinäkuuta 1949 Helsinki) oli suomalainen insinööri ja konepaja- ja puunjalostusteollisuudessa työskennellyt yritysjohtaja.


title: Ilmari Tamminen

text: Ilmari Tammisen vanhemmat olivat kansakoulunopettaja Emanuel Tamminen ja Serafina Salin ja puoliso vuodesta 1909 Elli Hollström. Rovasti, virsirunoilija K. V. Tamminen oli hänen veljensä. Ilmari Tamminen tuli ylioppilaaksi Turun lyseosta 1899 ja valmistui insinööriksi Polyteknillisestä opistosta 1905. Hän toimi valmistuttuaan Karhulan konepajan apulaisjohtajana, v.t. johtajana 1906–1907, piirustus- ja suunnittelukonttorin johtajana 1909–1910, Karhulan puuhiomon johtajana 1910–1912, Enson tehtaan teknisenä johtajana vuodesta 1912 ja Enso Oy:n toimitusjohtajana vuodesta 1924. Amerikkaan Tamminen teki opintomatkan 1907–1908. Hän työskenteli Enso Gutzeitin Enson tehtaan johtajana ja yrityksen johtokunnan jäsenenä vuodesta 1927 vuoteen 1939. Tammisella oli myös useita alansa luottamustehtäviä.


title: Split (1950)

text: Split oli Jugoslavian kuninkaallisen laivaston hävittäjä, jonka valmistus alkoi hieman ennen toista maailmansotaa ja valmistui 1950-luvulla.


title: Split (1950)

text: Alus tilattiin Yarrowin Splitin telakalta, missä köli laskettiin heinäkuussa 1939. Akselivaltojen hyökättyä huhtikuussa 1941 Jugoslaviaan Italian joukot valtasivat telakalla olleen keskeneräisen aluksen. Rakennustöitä jatkettiin, mutta se ei valmistunut ennen Italian antautumista syyskuussa 1943. Alus upotettiin, mutta saksalaisten vallattua Splitin hylky nostettiin vielä saman vuoden lopulla. Rakennustöitä ei kuitenkaan jatkettu. Saksalaiset upottivat aluksen uudelleen Splitin jouduttua vuoden 1944 lopulla partisaanien haltuun.


title: Split (1950)

text: Hylky nostettiin jälleen, mutta Jugoslavialla ei ollut mahdollista aloittaa rakennustöitä ennen Titon ja Stalinin pesäeroa vuonna 1948, jolloin pääosa telakan muista töistä keskeytyi. Yhdysvaltain ja Britannian talousapu ja laitetoimitukset mahdollistivat aluksen loppuun saattamisen, ja se liitettiin laivastoon heinäkuussa 1958.


title: Split (1950)

text: "Split" oli Jugoslavian kuninkaallisen laivaston lippulaiva pääosan urastaan. Se kolaroi torpedovene "Biokovon" kanssa vuonna 1963, ja torpedovene vaurioitui korjauskelvottomaksi. 1970-luvun lopulla aluksen kattilahuoneen höyryputki halkesi surmaten kaikki tilassa olleet. Kattilaa ei korjattu, mikä pudotti aluksen huippunopeuden 24 solmuun.


title: Split (1950)

text: Alus siirrettiin ankkurissa olevaksi koululaivaksi, minkä jälkeen se poistettiin palveluksesta vuonna 1980 ja poistettiin lopullisesti alusluettelosta 2. helmikuuta 1984. Alus romutettiin 1986.


title: Salibandyn Champions Cup 2019

text: Champions Cup 2019 on järjestyksessään 26. salibandyn seurajoukkueiden Euroopan-mestaruusturnaus. 2019 Champions Cup pelataan uudella järjestelmällä, jolloin cupiin osallistuu vain Euroopan neljän parhaan salibandymaan mestarit kaudelta 2017-2018 sekä miehistä, että naisista. Champions Cup pelataan 2019 Gävlessä.


title: Salibandyn Champions Cup 2019

text:
Turnauksen voitti miehissä Classic, joka on kahdessa viime turnauksessa ollut hopealla. Tämä oli Classicin ensimmäinen EuroCup-voitto.
Naisissa mestaruuden voitti ruotsalainen IKSU. IKSU:lle mestaruus oli kolmas perättäinen.


title: Salibandyn Champions Cup 2019

text: Miehet


title: Salibandyn Champions Cup 2019

text: Naiset


title: Salibandyn Champions Cup 2019

text: Välierät


title: Salibandyn Champions Cup 2019

text:
Pronssiottelu
Finaali


title: Valandil

text: Valandil on kuvitteellinen henkilö J. R. R. Tolkienin fantasiamaailmassa Keski-Maassa. Hän on Isildurin nuorin eli neljäs poika ja hänestä tuli isänsä kuoleman jälkeen Arnorin korkea kuningas, kun hänen vanhemmat veljensä sekä isänsä tappoivat örkit. Sen sijaan Gondorin kruunua tämä ei vaatinut, koska oli vasta 12-vuotias, jolloin hänen serkkunsa Melendil hallitsi Gondoria. Elrond oli hänen opettajansa. Hänen jälkeensä kuninkaaksi nousi hänen poikansa Eldacar.


title: Vesilaaksolaisten saaga

text: Vesilaaksolaisten saaga (isl. "Vatnsdæla saga") on keskiaikainen islantilainen saaga, jonka kirjoittajaa ei tunneta. Se luetaan niin kutsuttuihin islantilaissaagoihin. "Vesilaaksolaisten saaga" kuvaa pohjoisislantilaisen Vatnsdalurin asukkaita viiden sukupolven ajalta, aina saaren asuttajana pidetystä, göötanmaalaisen jaarlintyttären ja norjalaisen miehen pojasta Ingimundrista alkaen suvun ensimmäisiin kristittyihin jäseniin saakka 1000-luvun alussa. Ajallisesti kerronta alkaa 800-luvulta Norjasta, kun Þorsteinn Ketilsson surmaa seutukuntaa ryöstelleen miehen, joka osoittautuu göötanmaalaisen jaarlin pojaksi. Þorsteinn ottaa myöhemmin miehen sisaren puolisokseen. Heidän jälkikasvunsa Ingimundr lähtee viikinkiretkille ja taistelee myöhemmin Haraldr Kaunotukan (isl. "hárfagri") joukoissa. Hänen ennustetaan kuitenkin lähtevän asuttamaan Islantia, minkä Ingimundr myöhemmin tekeekin. Hänestä tulee Islannissa suuri ja mahtava päällikkö, mutta hänen kuoltuaan eivät Ingimundrin pojat ole yhtä onnekkaita, vaan ajautuvat erilaisiin konflikteihin. "Vesilaaksolaisten saagaa" ei ole suomennettu.


title: Vesilaaksolaisten saaga

text: "Vesilaaksolaisten saaga" on todennäköisesti kirjoitettu vuoden 1260 jälkeen mutta ennen vuotta 1280 eli usea vuosisata siinä kuvattujen tapahtumien jälkeen. Tähän ajoitukseen on päädytty parin huomion perusteella. Ensinnäkin Sturla Þórðarson mainitsee "Vesilaaksolaisten saagan" omassa versiossaan Islannin asuttamisesta kertovassa "Landnámabókissa" (ns. "Sturlubók"), jonka Sturla laati joskus vuosien 1275 ja 1280 välisenä aikana. Vuoteen 1260 varhaisimpana mahdollisena kirjoittamisajankohtana taas viittaa se, että saagan laatija on selvästi tuntenut "Nuoli-Oddrin saagan" (1200-l. jälkipuolelta), "Lohilaaksolaisten saagan" (n. 1250) sekä "Hallfreðr Hankalanrunoilijan saagan" (n. 1220).


title: Vesilaaksolaisten saaga

text: "Vesilaaksolaisten saaga" on ollut osa Vatnshyrna-nimellä tunnettua käsikirjoitusta (n. 1400), joka tuhoutui Kööpenhaminan palossa vuonna 1728. Se on kuitenkin säilynyt Vatnshyrnasta 1600-luvulla tehdyissä kopioissa. "Vesilaaksolaisten saagasta" on säilynyt myös lyhyt tiivistelmä "Landnámabókin" Þórðarbók-versiossa.


title: Vesilaaksolaisten saaga

text:
"Vesilaaksolaisten saagassa" tärkeitä teemoja ovat Ingimundrin suvun jäsenten hyvä onni, tai sen puuttuminen joiltain suvun vesoilta, sekä hyvän päällikkyyden ideaali. Ensin mainittu onni-käsitys rakentuu saagassa erityisesti perinteisille, kotoperäisille ajatuksille ihmisen onnesta, mutta saaga ilmentää myös kristillisiä asenteita. Saaren asuttaja Ingimundr esitetään saagassa miehenä, jolla on paljon onnea. Hänet kuvataan eräänlaisena "jalona pakanana", jollaisia esiintyy Islannin varhaisimpiin, esikristillisiin aikoihin sijoittuvissa islantilaissaagoissa usein. Nämä olivat saagojen kristittyjen kirjoittajien näkökulmasta pakanoita, mutta ilmensivät piirteitä ja toimintatapoja, joita pidettiin hyvälle kristitylle tyypillisinä. Ingimundrin kaikki jälkeläiset eivät ole yhtä onnekkaita, mutta viimeinen sukupolvi, josta saagassa kerrotaan, on jo ottanut vastaan kristinuskon. Viimeiseen sukupolveen kuuluva kristitty päällikkö kuvataan saagassa ihanteellisena päällikkönä, joka valmistautuu kuolemaansa hyvän kristityn tavoin.
"Vesilaaksolaisten saagan" kirjoittajan maailmankuva on ollut kristillistynyt. Siitä huolimatta saaga sisältää runsaasti yksityiskohtia ja elementtejä, joiden on katsottu kuvastavan ajalle tyypillisiä kansanuskomuksia, koskien esimerkiksi noituuden harjoittamista.


title: Vesilaaksolaisten saaga

text:
"Vesilaaksolaisten saaga" kuvaa Ingimundrin poikien kiistoja mm. "Finnbogi Vahvan saagan" päähenkilön Finnbogin kanssa. "Vesilaaksolaisten saaga" esittää Ingimundrin pojat myönteisessä valossa. "Finnbogi Vahvan saagaa" onkin pidetty vastauksena "Vesilaaksolaisen saagan" kerronnalle, sillä Finnbogiin keskittyvä saaga kertoo samasta tarinasta hieman erilaisen, Ingimundrin pojille vähemmän myönteisen version.
"Vesilaaksolaisten saagan" keskiössä ei kuitenkaan ole monelle islantilaissaagalle tyypillinen verikostojen kierre. Sen sijaan saagassa kuvatut konfliktit keskittyvät usein erilaisiin yhteisön tasapainoa ja rauhaa järkyttäviin tekijöihin, kuten noitiin, ryöstäjiin ja varkaisiin, jotka Ingimundrin suvun jäsenet aina Ingimundrin isästä Þorsteinnista alkaen joko ajavat pois tai tuhoavat. Þorsteinnin Norjassa tekemiin urotöihin liittyvä kuvaus on tarunomaista ja muistuttaa siltä osin kansansatuja ja muinaissaagoja.


title: I'm Not a Robot

text: I'm Not a Robot () on televisioyhtiö MBC:n esittämä eteläkorealainen draamasarja. Sen päärooleissa ovat Yoo Seung-ho, Chae Soo-bin ja Um Ki-joon.


title: Alora & Senii

text: Alora & Senii (Markus Siikjärvi & Severi Niilo) on suomalainen tuottaja- ja DJ-duo. Yhtye on julkaissut musiikkia Suomessa Universal Musicin kautta sekä ulkomailla Alankomaissa Warner Musicin ja Saksassa Raison Musicin kautta.


title: Alora & Senii

text: Kaksikon ensimmäinen omakustannesingle ”Down By The Ocean” on ylittänyt Suomessa kultasingleen vaaditun kahden miljoonan streamin rajan Spotifyssä.


title: Alora & Senii

text: Yhtye on esiintynyt Suomessa isoilla festivaaleilla kuten Raumanmeren Juhannus, Waterland Festival ja Weekend Festival.


title: SC Hawks

text: SC Hawks on helsinkiläinen 2015 perustettu urheiluseura. Seura on sekä Salibandyliiton, että Palloliiton jäsen, mutta sillä on kilpaurheilutoimintaa tällä hetkellä vain salibandyssä. Seuran salibandyjaoston kotihallina on Arena Center Myllypuro, jossa seuralla on oma yli viidensadan hengen katsomolla varustettu kenttä.


title: Cécile Renault

text: Aimée-Cécile Renault (1774 – 17. kesäkuuta 1794 Pariisi) oli ranskalainen nainen, jota syytettiin aikomuksesta murhata vallankumousjohtaja Maximilien Robespierre toukokuussa 1794. Tapaus antoi tekosyyn terrorin kiihdyttämiselle.


title: Cécile Renault

text: Renault oli pariisilaisen paperintekijän tytär. Hän saapui illalla 23. toukokuussa 1794 Robespierren kotitalolle rue Saint-Honerélle ja pyysi päästä tämän puheille, mutta Robespierre ei ollut kotona. Renault’lta löytyi ruumiintarkastuksessa kaksi kynäveistä. Hän sanoi halunneensa tavata Robespierren nähdäkseen ”miltä tyranni näyttää”. Ei ole varmaa, suunnitteliko hän todella surmaavansa Robespierren, mutta joka tapauksessa hän vihasi tasavaltaa. Hänet vietiin Conciergerien tutkintavankilaan. Mahdollisia rikostovereita ei alkuperäisessä tutkinnassa löytynyt, mutta yleisen turvallisuuden valiokunta kehitteli tapauksesta väitetyn ”ulkomaalaisten salaliiton” (tunnetaan myös ”punaisten paitojen juttuna”, "Affaire des chemises rouges"), johon yhdistettiin Jean-Marie Collot d’Herbois’n murhaa edellisenä iltana yrittänyt virkamies Henri Ladmiral, maanpaossa elänyt rojalistivakooja paroni Jean Pierre de Batz, Renault’n perheenjäseniä sekä lukuisia muita pariisilaisia, joista pääosa toisiinsa liittymättömiä ja luultavasti myös viattomia. Robespierre hyödynsi ”murhayrityksen” hänelle tuomaa sankarinmainetta, mutta ei ilmeisesti osallistunut kuvitteellisen salaliiton keksimiseen.


title: Cécile Renault

text: Renault tuomittiin kuolemaan ja teloitettiin giljotiinilla 17. kesäkuuta yhdessä isänsä, veljensä ja tätinsä kanssa. Hänet haudattiin Pariisin Picpusin hautausmaalle. Ladmiralin ja Renault’n tapaukset saivat Robespierren kiihdyttämään poliittista terroria ja esittelemään kansalliskonventille kesäkuun alussa niin sanotun prairialkuun 22. päivän lain, joka poisti vallankumoustuomioistuimessa syytetyiltä kaiken oikeusturvan ja puolustautumismahdollisuudet. Vielä suoremmin ”ulkomaalaisten salaliitto” vaikutti 26. toukokuuta säädettyyn lakiin, jonka mukaan sodassa englantilaisia ja hannoverilaisia sotilaita ei enää otettaisi sotavangeiksi, vaan ammuttaisiin saman tien.


title: Beograd (1937)

text: Beograd oli Jugoslavian kuninkaallisen laivaston vuonna 1937 vesillelaskettu Beograd-luokan hävittäjä, joka palveli toisessa maailmansodassa.


title: Beograd (1937)

text: Alus tilattiin Ateliers et Chantiers de la Loiren Nantesin telakalta, missä köli laskettiin 1936. Vesillelasku tapahtui 23. joulukuuta 1937 ja alus otettiin palvelukseen 28. huhtikuuta 1939.


title: Beograd (1937)

text: Pian palvelukseenoton jälkeen "Beograd" kuljetti pääosan Jugoslavian kultavarannoista Britteinsaarille säilytettäväksi. Akselivaltojen joukkojen vallatessa huhtikuussa 1941 Jugoslavian se oli sisaraluksineen Kotorinlahdella, mistä se siirrettiin sotatoimien edetessä neljän torpedoveneen ja kuuden moottoritorpedoveneen kanssa Sibenikiin, joka on noin 80 kilometria etelään Zarasta Italian Dalmatian rannikolla oleesta enklaavista. Sibenikissä osasto valmistautui hyökkäykseen, joka piti toteuttaa yhdessä Benkovacin alueelta hyökkäävän 12. jalkaväkidivisioona Jadranskan ja kahden siihen liitetyn rykmentin kanssa. Hyökkäyksen tukena piti olla myös ilmavoimien 81. pommittajaryhmä. Se käynnistyi 9. huhtikuuta, mutta laivaston hyökkäys epäonnistui "Beogradin" kärsittyä konerikon lähelle pudonneiden pommien seurauksena. Hävittäjä palasi Kotorinlahdelle korjattavaksi saattajinaan laivasto-osaston loppuosa. Italian joukot valtasivat sen 17. huhtikuuta.


title: Beograd (1937)

text: Italian laivasto huolsi ja modernisoi "Beogradin" asentamalla muun muassa sille muun muassa Bredan 20 millimetrin 65 pituuskaliiperin Model 35 -ilmatorjuntatykkejä ja uuden tulenjohtolaitteen komentosillan katolle. Alus otettiin Regia Marinan palvelukseen elokuussa nimellä "Sebenico".


title: Beograd (1937)

text: Alus oli saattajana Italian ja Pohjois-Afrikan välillä, ja teki kaikkiaan yli sata matkaa seuraavien kahden vuoden aikana. Lampedusan edustalla Britannian kuninkaallisen laivaston sukellusvene "HMS Ursula" upotti 18. lokakuuta 1941 höyrylaivan "Sebenicon" suojaamasta saattueesta. Alus suojasi 29. maaliskuuta 1942 kolmen torpedoveneen kanssa saattuetta Brindisin edustalla, kun sukellusvene "HMS Proteus" upotti yhden saattueen rahtialuksista.


title: Beograd (1937)

text: Italian antauduttua syyskuussa 1943 liittoutuneille Saksan laivasto valtasi 9. syyskuuta Venetsian satamassa olleen "Sebenicon", joka liitettiin Saksan laivastoon nimellä "TA43". Vallattu alus oli kuitenkin joko vaurioitunut aiemmin tai myöhemmin miehistönsä tärvelemä. Saksalaiset kehittivät sen ilmatorjuntaa asentamalla seitsemän 37 millimetrin tykkiä, joista yksi kaksiputkisena ja loput yksiputkisina asennuksina. Lisäksi alukselle asennettiin kaksi yksiputkista 20 millimetrin ilmatorjuntatykkiä.


title: Beograd (1937)

text: "TA43" sijoitettiin vallatuista aluksista koottuun 9. torpedovenelaivueeseen helmikuussa 1945, jonka mukana se suojasi saattueita ja teki miinoituksia Adrianmeren pohjoisosassa. Alus upposi 30. huhtikuuta tykkitulessa Triestessä.


title: Beograd (1937)

text: Jugoslavia nosti hylyn kesäkuussa 1946, mutta se upotettiin kuukautta myöhemmin uudelleen.


title: Alligatoroidea

text: Alligatoroidea on krokotiilieläinten yläheimo, johon kuuluvat nykyiset alligaattorit ja kaimaanit sekä kaikki sukupuuttoon kuolleet krokotiilieläimet (kuten yli 10 metrin pituinen "Deinosuchus"), jotka ovat läheisempää sukua niille kuin krokotiileille tai gaviaalille.


title: Zagreb (1938)

text: Zagreb oli Jugoslavian kuninkaallisen laivaston vuonna 1938 vesillelaskettu Beograd-luokan hävittäjä, joka palveli toisessa maailmansodassa.


title: Zagreb (1938)

text: Alus tilattiin Jadranska brodogradilišta telakalta Splitistä, missä köli laskettiin 1936. Alus laskettiin vesille 30. maaliskuuta 1938 ja otettiin palvelukseen elokuussa 1939.


title: Zagreb (1938)

text: "Zagreb" oli sisaraluksineen Kotorinlahdella akselivaltojen joukkojen vallatessa Jugoslavian huhtikuussa 1941. Sodan alkaessa 6. huhtikuuta alukset joutuivat ilmahyökkäykseen, mutta "Zagreb" ei kärsinyt suoria osumia. Seuraavien päivien aikana alukset vaihtoivat toistuvasti paikkaa. "Zagrebin" miehistö sai 16. huhtikuuta tiedon tulevasta asevoimien antautumisesta ja miehistöä kiellettiin jatkamasta vastarintaa. Seuraavana päivänä Italian joukkojen lähestyessä Kotorinlahtea kaksi upseeria poistivat alukselta miehistön ja asettivat tuhopanokset paikoilleen estääkseen aluksen valtauksen. Kumpikin upseeri sai surmansa panosten räjähtäessä.


title: Edot

text: Edot eli binit ovat binin kieltä puhuva kansa Nigerian eteläosassa. He asuvat etupäässä Edon ja Deltan osavaltioissa. 2000-luvun alussa edoja oli 3,8 miljoonaa.


title: Edot

text: Edot olivat muinaisen Beninin valtakunnan perustajakansa. He ovat kulttuuriltaan lähellä joruboja.


title: Edot

text: Perinteinen elinkeino on kaskeamiseen perustuva kuokkaviljely. Tärkeimmät viljelykasvit ovat jamssit, öljy- ja kookospalmu, maissi, banaani ja vihannekset. Myyntituotteita ovat kaakao, kautsu, palmutuotteet ja puutavara. Karjanhoidon ja kalastuksen merkitys on vähäinen. Perinteisiä käsitöitä ovat kudonta, savenvalanta, punonta sekä metalli- ja puutyöt. Edot ovat kuuluisia pronssi-, norsunluu- ja puuveistoksistaan.


title: Edot

text: Perinteiset kylät mudostuvat puusta ja savesta pystytetyistä pyöreistä majoista, jotka on katettu palmunlehvillä, paanuilla tai oljella. Nykyään rakennetaan harjakattoisia kivitaloja. Suurperheen jäsenillä on omat toistensa yhteydessä sijaitsevat asumuksensa. Perinteiset lannevaatteet on korvattu eurooppalaisella vaatetuksella tai länsiafrikkalaisella leveällä viitalla.


title: Edot

text: Yhteiskunta perustuu suurperheiden muodostamiin yhteisöihin. Sukulaisuussuhteet ovat patrilineaarisia, avioliitto virilokaalinen ja ankaran eksogaminen. Ikäryhmillä on tärkeä merkitys. Orjuus oli aikaisemmin yleistä.


title: Edot

text: Suuri osa edoista harjoittaa perinteistä uskontoa, johon kuuluu esi-isien, hallitsijan, luonnonvoimien, jumalolentojen ja pyhien eläinten palvontaa. Lisäksi on katolisia ja protestantteja. Edoilla on ammattimaisten kertojien esittämä rikas kansanperinne, joka sisältää historiallisia kertomuksia, eläinsatuja ja myyttejä. Perinteisiä juhlia säestävät musiikki- ja tanssiesitykset.


title: Jupe Keskitalo

text: Jupe Keskitalo on suomalaisen Aavedata-ryhmän perustaja (2011) sekä paranormaalien ilmiöiden tutkija. Keväällä 2019 alkava tv-sarja Aaveiden jäljillä vie katsojat mukaan Aavedatan tutkimuksiin kahdeksan jakson myötä.


title: Jupe Keskitalo

text: Koirat sekä niiden koulutus olivat tärkeimmät harrastukset Keskitalon elämässä nuoruusvuosina. Tästä johtuen hän kouluttautui tottelevaisuus,- agility sekä palveluskoiraohjaajaksi. Myöhemmin jalansijaa sai ongelmakoirien kuntouttaminen, jota hän teki toiminimellä Mieronmieli kuuden vuoden ajan. Keskitalo valmistui ensi- ja tehohoidon sairaanhoitajaksi vuonna 2000. Päätyönään hän tekee edelleen ensihoitajan työtä lääkärihelikopterissa Oulussa (FH50) vuodesta 2001 alkaen.


title: Jupe Keskitalo

text: Keskitalo perusti Aavedata-ryhmän alun perin kahden nuoruudenajan ystävänsä kanssa. He olivat sopineet keskenään, että se joka siirtyy ensimmäisenä "rajan taakse" käy näyttäytymässä välittömästi kahdelle muulle ystävälleen jos se on ylipäätäänsä mahdollista. Tämä sopimus on edelleen voimassa. Jupe ei kuitenkaan aikonut odotella näin pitkälle, joten hän perusti Aavedata- ryhmän selvittämään kyseistä mysteeriä "etuajassa". Ryhmän alkuperäiset jäsenet jättäytyivät pois vuonna 2012 ennen kuin ensimmäiset Youtube-jaksot julkaistiin. Samana vuonna Jupen isoveli Marko Keskitalo tuli mukaan Aavedatan kokoonpanoon.


title: Jupe Keskitalo

text: Aavedata on tutkimusryhmä, joka tutkii paranormaaleja ilmiöitä teknisin apuvälinein. Mottona ryhmällä on aina ollut "me emme väitä mitään". Aavedata on sijoittanut suuret määrät aikaa ja rahaa teknisiin tutkimusvälineisiin. He ovat myös halunneet tuoda paranormaalien ilmiöiden tutkimisen lähemmäksi katsojia ilman liiallista tehostamista ja korostamista. Aavedatan yhteistyökumppanina tv-sarjan kuvauksissa on ollut Kaiho republic -tuotantoyhtiö.


title: Jupe Keskitalo

text: Keväällä 2019 Sub-kanavalla (MTV) alkavassa tv-sarjassa nähdään historiallisia kohteita Suomessa kahdeksan jakson muodossa. Nämä kohteet omaavat hyvin merkittävät historialliset taustat ja jokaisessa kohteessa on havaittu runsaasti selittämättömiä ilmiöitä.


title: Jupe Keskitalo

text: Aavedata on kehittynyt osakeyhtiöksi (Aavedata Media Oy). Tämän pohjalta he pystyvät myös tuottamaan omaa konseptiaan sekä kehittämään ja vahvistamaan heille ominaisinta osaamisaluettansa aavetutkimusten parissa.


title: Jupe Keskitalo

text: Youtube


title: Jupe Keskitalo

text: Facebook Jupe Keskitalo


title: Jupe Keskitalo

text: Facebook fanisivu


title: Jupe Keskitalo

text: Instagram


title: Jupe Keskitalo

text: Twitter


title: Oulun seksuaalirikosepäilyt 2018

text: Oulun seksuaalirikosepäilyt 2018 on kesällä ja syksyllä 2018 Oulun seudulla tapahtunut epäiltyjen seksuaalirikosten sarja. Tapauksilla on samanlaisia piirteitä, mutta poliisin mukaan rikoskokonaisuudet eivät liity toisiinsa. Uhrit ovat 10–15-vuotiaita suomalaistyttöjä ja rikoksista epäillyt täysi-ikäisiä ulkomaalaistaustaisia miehiä, jotka ovat saapuneet Suomeen turvapaikanhakijoina tai kiintiöpakolaisina. Suurimmassa osassa tapauksia epäillyt ovat ottaneet uhreihinsa yhteyttä sosiaalisen median välityksellä. Tekoja tutkitaan tapauksista riippuen pahoinpitelyinä, lapsen seksuaalisina hyväksikäyttöinä, raiskauksina, törkeinä lapsen seksuaalisina hyväksikäyttöinä tai törkeinä raiskauksina.


title: Oulun seksuaalirikosepäilyt 2018

text: Rikosepäilyt herättivät suurta huomiota julkisuudessa. Ne myös nostivat esille internetissä tapahtuvan grooming-ilmiön, jossa lapsia houkutellaan seksuaalisiin tarkoituksiin.


title: Oulun seksuaalirikosepäilyt 2018

text: Oulun poliisi tiedotti ensimmäisestä seksuaalirikoskokonaisuudesta julkisuuteen 1. joulukuuta 2018. 18. joulukuuta 2018 Oulun poliisi tiedotti tutkinnassa olevan viisi alaikäiseen kohdistunutta seksuaalirikosta. Uhrit ovat 10–15-vuotiaita suomalaistyttöjä ja tekijät täysi-ikäisiä ulkomaalaistaustaisia miehiä. Heistä osa on turvapaikanhakijoita, osa pakolaisia ja osalla on Suomen kansalaisuus. Suurimmassa osassa tapauksia miehet ovat ottaneet tyttöihin yhteyttä sosiaalisen median välityksellä. Rikokset tapahtuivat vuoden 2018 kesällä ja syksyllä.


title: Oulun seksuaalirikosepäilyt 2018

text: Poliisi tutkii lokakuussa 2018 tapahtunutta törkeää raiskausta, josta epäillään ulkomaalaistaustaista miestä. Lisäksi Oulun Tuirassa tapahtui 16.–17. marraskuuta kaksi seksuaalirikosta, joissa molemmissa on eri uhri ja epäilty. Marraskuussa yksityisasunnossa tapahtui epäilty törkeä raiskaus, jossa uhri oli alle 15-vuotias kantasuomalainen tyttö ja rikoksesta epäilty parikymppinen ulkomaalaistaustainen mies. Mies vangittiin 17. joulukuuta todennäköisin syin rikoksesta epäiltynä.


title: Oulun seksuaalirikosepäilyt 2018

text: Laajimmassa seksuaalirikostapauksessa tutkitaan yksittäisten rikosten sijaan laajempaa kokonaisuutta. Poliisi epäilee, että ulkomaalaistaustaiset miehet ovat kohdistaneet kantasuomalaiseen hieman yli 10-vuotiaaseen tyttöön seksuaalirikoksia useiden kuukausien ajan yksityisasunnoissa Oulussa. Epäillyt tunsivat toisensa entuudestaan. Tapauksen johdosta seitsemän miestä vangittiin 28. marraskuuta rikosnimikkeillä törkeä raiskaus ja törkeä lapsen seksuaalinen hyväksikäyttö. Kahdeksas epäilty ehti paeta Saksaan, jossa hänet otettiin kiinni, mutta Suomen poliisi ei ollut tehnyt hänestä kansainvälistä etsintäkuulutusta, joten epäilty vapautettiin ennen siirtämistä Suomeen. Vapauttamisen jälkeen poliisi antoi kansainvälisen etsintäkuulutuksen. Oulun käräjäoikeus on vanginnut miehen poissaolevana. Keskusrikospoliisi lisäsi miehen Europolin Most Wanted -listalle 21. joulukuuta 2018. Saksan poliisi otti kyseisen 25-vuotiaan miehen kiinni 2. tammikuuta 2019 Saarbrückenissä. Häntä epäillään todennäköisin syin törkeästä raiskauksesta, törkeästä lapsen seksuaalisesta hyväksikäytöstä ja pahoinpitelystä Oulussa 1. kesäkuuta – 29. lokakuuta 2018 välisenä aikana. Mies vangittiin Oulussa 25. tammikuuta 2019.


title: Oulun seksuaalirikosepäilyt 2018

text: 11. tammikuuta 2019 poliisi tiedotti, että Oulun seudulla on aiemmin uutisoitujen viiden seksuaalirikoskokonaisuuden lisäksi paljastunut neljä uutta alle 15-vuotiaisiin tyttöihin kohdistunutta seksuaalirikosepäilyä, joiden tekijöiksi epäillään ulkomaalaistaustaisia miehiä. Teot ovat tapahtuneet kesän 2018 aikana, ja kolme miestä on otettu kiinni todennäköisin syin rikoksista epäiltynä. Poliisi tiedotti myös yhden uhrin menehtyneen syksyn aikana eikä kuolemaan liity rikosta.


title: Oulun seksuaalirikosepäilyt 2018

text: 15. tammikuuta Oulun poliisi kertoi, että alaikäisiin kohdistuneita seksuaalirikostutkintoja on yhteensä yhdeksän. Tapauksilla on kahdeksan uhria ja rikoksesta epäiltyjä yhteensä 14. Samana päivänä poliisi vangitsi 19-vuotiaan miehen epäiltynä kahdesta törkeästä lapsen seksuaalista hyväksikäytöstä ja törkeästä raiskauksesta vuoden 2018 kesä- ja heinäkuussa. Lisäksi vangittiin 19-vuotias mies epäiltynä kahdesta törkeästä lapsen seksuaalisesta hyväksikäytöstä ja törkeästä raiskauksesta edellisvuoden heinäkuussa.


title: Oulun seksuaalirikosepäilyt 2018

text: 25. tammikuuta Oulun käräjäoikeus vangitsi vuonna 1999 syntyneen ulkomaalaistaustaisen miehen todennäköisin syin epäiltynä törkeästä raiskauksesta ja törkeästä lapsen seksuaalisesta hyväksikäytöstä. Epäillyt rikokset tapahtuivat 29. syyskuuta 2018 Raahessa.